
FE MIHANOVIĆ 
NAŠE POSLIJERATNO 
CRKVENO 
GRADITELJSTVO 


FRANE MIHANOVIĆ 


Naše poslijeratno crkveno 
graditeljstvo 


RAZDOBLJE IZMEĐU GODINE 1945—1960. 


Na području crkvene građevinske djelatnosti u splitsko- 
«makarskoj nadbiskupiji u poratnom periodu, sve do godine 
1960. nema se ništa osobito zabilježiti. 


Vladala je stagnacija uvjetovana različitim uzrocima. Sva 
građevinska djelatnost bila je svedena na pokrivanje i adap- 
taciju u ratu popaljenih župskih kuća. Ali, i to je bio rad od 
osobite važnosti, posebno karakterističan za naše poratne 
prilike. 

Istina, u tom razdoblju, sagrađena je nova župska kuća 
na Žeževici (Omiški dekanat) godine 1946. i u Srijanima (Po- 
ljički dekanat) godine 1955., dok je u Svinišću (Omiški deka- 
nat) rekonstruirano svetište župske crkve Gospinog Uznese- 

nja godine 1954. Ta tri naša poslijeratna, da ih tako nazove- 
mo, građevinska prvijenca znače odveć malo, a da bi mogla | 
dati neko osobito obilježje neposrednom poratnom vremenu. . 


Kraj rata je za sobom ostavio teška materijalna raza- 
ranja. On je donio i nove društvene promjene. Tim promje- 
nama posebno je bila zahvaćena Crkva u čitavom svom biću. 
U svemu tome trebalo se snaći, prilagoditi. I to razdoblje | 
ispitivanja novoga životnog prostora na kojemu se Crkva 

našla, kao i ekonomska nesigurnost koju je to vrijeme sa 
= sobom nosilo, ostavilo je traga i na području crkvene građe- 
vinske djelatnosti. Trebalo je najprije doći k sebi, postati 
polako svijestan svojih mogućnosti i snaga, i onda se tek 
ohrabriti mišlju na izgradnju. 


S druge strane je i sam narod bio zauzet svojim životnim | 


i upravo najživotnijim brigama. Ratni je vihor brojne domove 
pretvorio u zgarišta. Iz tih zgarišta morali su sami vjernici 
izvući sebe, osigurati krov nad glavom, omogućiti sebi život. 
Mnogi su počinjali ispočetka, Naravno, ta je obnova iscrplji- 
vala našeg čovjeka. ' 

I upravo s obzirom na tu materijalnu iscrpljenost našeg 
čovjeka, niiko se nije usuđivao ni pomišljati na ozbiljnije 
(dakako u našim razmjerima) građevinske zahvate sakralnog 
karaktera, iako je za njih bilo otvorenih potreba. Bilo je 
dakako i drugih poteškoća. 


RAZDOBLJE IZMEĐU GODINE 1960—1971. 


Iako se u pravcu vremenskog obilježavanja crkvenog 
graditeljstva ne može postaviti neka oštra granica, godina 
1960. postaje prekretnicom. 

Tom se godinom građevinska sakralna djelatnost počinje 
buditi, da bi u drugoj polovici prošlog desetljeća došla do 
vrlo snažnog zamaha, a svoj vrhunac dosegla, nadamo se u 
izgradnji Pastoralnog centra s crkvom Svetog Petra na Bol- 
-Plokitama u Splitu. Niču nove crkve, kapelice, župske kuće, 
vjeronaučne dvorane, restauriraju se stare crkve i župske 
kuće. 

Uzroke tako živoj građevinskoj djelatnosti nije teško 
pronaći. Tu je prije svega liberalniji odnos državnih upravnih 
vlasti u vezi s izdavanjem lokacija i građevinskih dozvola. 
Najveći doprinos oživljavanju građevinske djelatnosti pružili 

su mnogi župnici svojom angažiranošću, koja se često, s obzi- 
tom na poteškoće, činila podvigom. Kod toga je bio prisutan 
i vjerski interes vjernika, te njihova moralna i materijalna 
potpora u ostvarivanju građevinskih planova određene župske 
zajednice. 


I II. Vatikanski sabor potakao je novim liturgijskim pro- 
pisima, posebno zahtjevom o postavljanju oltara prema puku, 
unutrašnje uređenje crkvenog prostora (svetište). To je u 
mnogim crkvama, gdje je to stručno učinjeno, pridonijelo 
čišćenju svetišta od nepotrebnih i neukusnih nanosa prošlosti. 


Pristizala je novčana pomoć i iz inozemstva, osobito za- 
uzimanjem nadbiskupa dr Frane Franića. Mnogi su dobro- 
činitelji zauvijek ostali anonimni, ali valja naglasiti, da je 
njihovim velikođušnim doprinosom crkveno graditeljstvo kod 
nas sve više dobivalo na snazi i poletu. 


Naravno, u jednom ovakovom prikazu nije moguće obu- 
hvatiti sve što je učinjeno. Ne namjeravam govoriti o gradnji 
i adaptaciji velikog broja župskih kuća i drugih pomoćnih 
objekata vjerskog značenja. Osvrnut ću se kritički samo na 
gradnju novih i preuređenje starih crkava. Crkve naime. pa 
i one najskromnije, nose u sebi graditeljske osobitosti jednog 
razdoblja. One su vidljivo i opipljivo svjedočanstvo samo- 
prijegora i vjere jednog naraštaja, kao i dokaz njegovih gradi- 
teljskih, umjetničkih i liturgijskih izražajnih mogućnosti i 
ostvarenja. Posebno ću se zadržati na onim sakralnim objek-. 
tima, koji po svojim građevinskim i stilskim rješenjima nešto 
znače i nešto nam govore o suvremenom sakralnom izrazu. 


Ne smijemo smetnuti s uma, da crkveno građiteljstvo, 
i ne samo ono, piše povijest graditeljstva jednog kraja ili 
naroda. Tako je makar bilo do sađa. 


U proteklom desetgodišnjem razdoblju dosta se gradilo, 
dograđivalo, pregrađivalo i preuređivalo. Mnogo je toga još 
i u planu. Već i to, što se gradi, dobro je. Mnogo je toga 
i učinjeno dobro, ponešto je od toga moglo biti bolje, a nešto 
i ne valja. 


I zato je o čitavoj toj djelatnosti dobro i potrebno nešto 
reći i s obzirom na budućnost, pa makar neka ostvarenja 
samo registrirali kao gole činjenice. Moramo na neki način 
ostaviti za budućnost tragove naših preokupacija, nastojanja, 
težnja, uspjeha, pa i neuspjeha. Ali nije dovoljno samo reći, 
nego se o predmetu i kritički izraziti. A kritički se odnositi 

prema jednom građevinskom ostvarenju nipošto ne znači 
zanijekati mu vrijednost ili svaku vrijednost. Dapače, ono 
što je vrijedno kritike, znači da nešto i valja. Narodna mu- 
drost kaže: Dobrom konju sto mana, a rđavom jedna — tj. 
ne valja. I sam projekt je već vrijednost, a njegova realizacija, 
dakako, još je veća vrijednost. Već time što objekt postoji, 
i bez obzira na njegove eventualne tehničke i estetske nedo- 
statke, po sebi je dobra stvar. ' 

Kritika pak ne znači ništa drugo nego traženje što boljih 
i savršenijih rješenja. U tom aspektu iskazana i primljena, 
ona može mnogo pridonijeti da ljudsko ostvarenje bude, 
koliko je to moguće, što funkcionalnije, ljepše i dotjeranije. 
Kritika vuče naprijed, ona potiče, pozitivno usmjeruje ljud- 
ske djelatnosti na svim područjima, pa tako i na građevin- 
skom. 

Pregradnje i dogradnje 


PODGRAĐE (Poljički dekanat) 


U Podgrađu je godine 1958. lađa vrlo stare župske crkve 
Gospinog Uznesenja s elementima slabo izražene gotike pro- 
dužena za šest metara. Nacrt za produženje dao je ing. Ante 
Barač iz Splita, a radove je vodio i radio skupa s narodom 
župnik Ivan Sladojević. Budući da je produžetak rađen iz 
kamena i da su na njemu zadržane stilske karakteristike 
objekta, novo se dobro uskladilo sa starim. Unutrašnjost 
crkve također je obnovljena i očišćena od svih suvišnih i 
često neukusnih nanosa prošlosti. Ipak bi se moglo primjetiti, 
da nije bilo potrebno onako kričavom crvenom bojom nagla- 
šavati križeve (još k tomu kamene) posvete crkve. Crkva je 
“namještena i novim drvenim klupama. Oltar prema puku još 
nije postavljen. 


PODGRAĐE: REKON- 
STRUIRANA  ŽUPSKA 
CRKVA 

MAKARSKA 


Poslije teškog potresa od 7. siječnja 1962. temeljito je 
restaurirana katedralna crkva Svetog Marka, koja je tom 
prilikom bila ozbiljnije oštećena. Smatram, da je restaurira- 
nje crkve u svakom pogledu uspjelo. U središtu svetišta po- 
stavljen je prema puku bogat kameni oltar po formi i veličini, 
koji, kao i prostor oko njega, pruža divne mogućnosti za 
odvijanje liturgijskih obreda. 

Podignut je i novi kor iznad ulaza u crkvu. Dograđena 
je i kapela za Presveti sakramenat desno od svetišta (istok). 
Obnovljen je i čitav crkveni namještaj. 


Radove na obnovi crkve vodio je župnik Srećko Bezić. 
Novčana sredstva, uz priloge domaćeg puka, stizala su uglav- 
nom i na račun potresa od Charitas internationalis iz Rima, 
o čemu svjedoči u crkvi postavljena ploča, kao znak zahval- 
nosti za tu pomoć. ' 


VID (Neretvanski dekanat) 


Gradnju velike trobrodne kamene crkve Gospe od snijega 
započeo je godine 1935. župnik Serafin Puratić. Godine 1938. 
gradnju zidova nastavio je župnik Vinko Buble. Nakon toga, 
s obzirom na ratne i poratne prilike, dolazi do zastoja u 
gradnji, dok nije poslije rata župnik Ante Vojnović dozidao | 
kolone, a župnik Mate Selak 12. travnja 1961. pokrio crkvu. 
Prva misa je u crkvi rečena na Duhove godine 1961. Kasnije 
je Selak nastavio radove na vanjskom i unutarnjem uređenju. 
Svetište s oltarom prema puku potpuno je uređeno i poplo- 
čano mramorom. Djeluje decentno i bogato. Za svetohranište 
postavljeno iza oltara i to opet na malom oltaru, ne bi se 
moglo reći da djeluje usklađeno s prostorom svetišta, osobito 
s obzirom na metalne niklovane predmete na: njemu i u 
njemu. Smatram da se unutrašnjost svetohraništa nije tre- 
bala na taj način naglašavati. 

Također i izvanjska neproporcionalnost linija građevine 
(visina je, s obzirom na dimenzije dužine i širine, trebala biti 
veća) ponešto smeta oku, ali ne i funkciji unutrašnjeg pro- 
stora, pa se ta neproporcionalnost iznutra i ne osjeća. 

Kako je to dosta velik objekt, njegova gradnja i uređenje 
iziskivalo je golemog truda i novčanih sredstava od članova 
te župske zajednice koja broji 1.350 žitelja. Sve su to oni 
izdržali hrabro, pa im treba na tako velikom samoprijegoru 

odati priznanje. Trud i napor im se isplatio, pa mjesto Vid 
ima danas lijepu i prostranu župsku crkvu, na kojoj bi 
i mnoge veće župe mogle pozavidjeti. 

Crkvu je posvetio nadbiskup dr Frane Franić 1. svibnja, 
godine 1965. 


ARŽANO (Imotski dekanat) 

I u župskoj crkvi Svih Svetih u Aržanu, koja je u II. 
svjetskom ratu bila spaljena i kasnije temeljito obnovljena, 
oltar je okrenut prema puku. Posvetu oltara obavio je 25. 
veljače 1965. nadbiskup dr Frane Franić. Objekt ima vrlo 
skladne i proporcionalne dimenzije, pa se unutarnji prostor 
ugodno doima. Zidovi su obloženi jednim dijelom mramorom. 
Šteta je što vlaga, zbog slabo projektiranog i izvedenog krova, 
kvari tako lijepu ponutricu. I radovi na podizanju zvonika 
su u tijeku (ako u međuvremenu nije već podignut). Zvonik 
izrasta iz pročelja crkve, a o njegovoj gradnji vodi brigu 
župnik Ivan Bilić, dok se za unutrašnje uređenje brinuo bivši 
župnik Jozo Marendić. 


GATA (Poljički dekanat) 

Stara župska crkva Svetog Ciprijana iz godine 1620. do- 
brano je izmijenila svoj izgled. 27. studenoga, godine 1966. 
nadbiskup dr Frane Franić posvetio je novi oltar prema puku 


GATA: UNUTRAŠNJOST REKONSTRUIRANE ŽUPSKE CRKVE 

u produženom i proširenom svetištu. U rekonstruiranom 
dijelu građevine dobila se i velika sakristija, koja je ujedno, 
makar za sada, i učionica za vjeronauk. Unutrašnjost je crkve 
uz novi namještaj i prozore te novi kor s kaskadama potpuno 
obnovljena. Iako postoje neki tehnički nedostaci, općenito se 


smatra umjetničko i liturgijsko rješenje prostora vrlo uspje- , 


lim i idejno čistim. Osobito prostor svetišta, skupa s oltarnom 
menzom i svetohraništem iza nje na zidu u obliku velike 
hostije od bijelog kamena i vratašcima od tučenog bakra, 
djeluje jednostavno i lijepo. Novi elementi su se dobro po- 
vezali sa starim. Čini se, kao da'je istovremeno raslo iz zajed- 
ničkog temelja. i 

Cijelim prostorom dominira veliki bijeli križ, kojega kra- 
kovi izlaze iz samog svetohraništa. I tako postavljen oltar 
postaje središte »kojemu se«, kako traži Koncil, »sama od 
sebe obraća pažnja cijelog zbora vjernika.« ' 

U poslu oko rekonstrukcije “crkve naročito se zauzimao 
ing. Vladislav Ljolje iz Omiša, a radove je vodio župnik Frane 
Mihanović. ' na... 


BISKO (Cetinski dekanat) 


Župnik Luka Vuco, skupa s narodom Biska, izvršio je 
rekonstrukciju svetišta župske crkve Svetog Mateja. Ono je 
prošireno i produženo. Uz svetište je sagrađena i sakristija. 
Radovi na rekonstrukciji započeti. su godine 1968, a završeni 
1970. Da bi se novi dio što skladnije povezao sa starim (la- 
đom), pregradnja je izvršena iz kamena. Oltar je postavljen 
prema puku, ali još uvijek kao provizorij. Mramorni retabl 
starog oltara povučen je i smješten uz pozadinski zid u sve- 
tištu. ' 

Treba spomenuti, da je i svetište filijalne crkve Svetog 
Luke u Liski preuređeno, oltar postavljen prema puku i sa 
građena nova sakristija. 


KAŠTEL STARI (Trogirski dekanat) 


Gradnja nove župske crkve Gospe od Ružarija u Kaštel 
Starome ima svoju stogodišnju povijest. Započeta je godine 
1871. Desetke godina zidovi su stršili i »strpljivo« čekali krov. 
Koliko je god nedostajalo novčanih sredstava, toliko su se 
opet ljudi bojali upustiti u izgradnju objekta tako velikih 
dimenzija. Crkva je ipak sada pod krovom, što je svakako 
vrlo vrijedan uspjeh za župsku zajednicu Kaštel Staroga. 

Crkva je trobrodna građevina s vrlo prostranim svetiš- 
tem. Ima i galerije iznad pobočnih lađa kao i prostrani kor 
iznad ulaza; Svojom površinom od 880 m? spada među najveće 
crkve u Nadbiskupiji. 


KAŠTEL STARI: DANAŠNJA ŽUPSKA CRKVA 


U radovima su sudjelovale i studentske grupe iz Italije, 
sjemeništarci iz Riminija i zagrebački studenti. 


Iunutrašnje uređenje je privedeno kraju. Postavljen. je, 
pomalo pomaknut iz svetišta prema lađi, i veliki kameni 
oltar. On s obzirom na svoju poziciju dominira prostorom 
i u nekim svojim detaljima nosi u sebi stilska svojstva gra- 
đevine. Rješenje za svetohranište još nije pronađeno. Sma- 
tram da je to i najosjetljivije pitanje. Tlo je prekriveno 
mramorom, pa to čitavom prostoru daje naročit dojam i 
ljepotu. 

Radove na dogradnji crkve vodili su župnici Frane Bego 
i kasnije Mate Selak. Posvetu crkve obavio je nadbiskup dr 
Frane Franić 29. kolovoza 1971. 


Između dva svjetska rata župnik Frane Ivasović podigao 
je lijep kameni zvonik. 

SRINJINE (Poljički dekanat) 


Stara župska crkva Male Gospe bila je pretijesna za župu 
od 860 duša. Svetište je srušeno, pa je crkva na toj poziciji 
produžena i proširena, tako da je danas njezin tlocrt u obliku 
križa. Napor i uložena novčana sredstva, koja je osiguravala 
župska zajednica, urodili su plodom. Oni danas imaju dovolj- 
no prostora za svoje vjerske potrebe, prostora, koji se i u 
liturgijskom smislu dade vrlo lijepo urediti. | 

Ako se uređenje bude odvijalo da udovolji estetske nor- 
me sakralnog graditeljstva, onda to može postati vrlo skladan 
prostor. U crkvi danas ima predmeta i nekih rasvjetnih tijela, 
koja ne bi smjela steći pravo boravka u njoj, a da joj ne 
pokvare izgled. Uređenje prezbiterija s oltarom i svetohrani- 
štem trebalo bi svakako dati izgledu crkve osnovni ton. Zbog 
toga oblicima svetohraništa i oltara treba posvetiti posebnu 
brigu i pažnju. Naročito je potrebno izbjeći prenatrpanost 
svetišta. Dobro nam je poznato kako su izgledala (a još i da- 
nas ima takvih) neka svetišta po našim crkvama. Puna su 


raznovrsnih predmeta, slika, križeva i instrumenata za bogo- 


služje povješanih uz oltar i po zidovima, upravo kao dućanski 
izlog pun stvari što se nude na prodaju. 

Stari drveni kor je srušen i podignut je novi betonski. 
Postavljeno je i šest prozora. To su vrijedne umjetničke 
vitraže u boji s likovima svetaca. Vitraže je montiralo podu- 
zeće »Staklo« iz Zagreba. 


NAN 


SRINJINE: REKONSTRUIRANA ŽUPSKA CRKVA 


156 


Po vanjskom izgledu se gotovo ne bi moglo primjetiti da 
je izvršena pregradnja crkve. Nova kamena fasada je dobro 
prilagođena izgledu starog zida. Čini se da bi fasada izgledala 
još bolje, da nije tehnika fuga isticana crnom bojom. Odveć 
su naglašene. 


Radove na rekonstrukciji crkve vodio je i vodi župnik 
Ivan Vrdoljak. 


LEI 


S ovim prikazom nije iscrpljen sav broj župa, koje su 
u posljednje vrijeme, s obzirom na propis postavljanja oltara 
prema puku, preuredile svetište. Tako je u župskoj crkvi Pre- 
svetog Srca Isusova u Vinišću (Trogirski dekanat), u župskoj 
crkvi Svetog Martina u Vranjicu (Solinski dekanat) kao i u 
župskoj crkvi Svete Ane u imotskim Poljicima postavljen 
stalni kameni oltar prema puku. Poznato mi je, da je i u 
Otrić-Strugama  (Biokovski dekanat) restaurirana župska 
crkva Svetog Nikole pod vodstvom župnika Ćire Burića. Tu 
župu, kao i neke druge, nisam dospio obići, pa je tako izostao 
i prikaz o učinjenom poslu. 

Zvonici 


Župnik Špiro Vuković s radnim narodom Dugopolja do- 
gradio je godine 1958. dva kamena zvonika na njihovoj veli- 
koj župskoj crkvi Svetog Mihovila. Time je dugopoljska 
»katedrala« sagrađena iz kamena neposredno prije II. svjet- 
skog rata, poprimila svoj konačni vanjski izgled. Unutrašnje 
uređenje crkve nastavlja se pod vodstvom župnika Pavla Vu- 
kovića, 

U Grohotama (otok Šolta) podignut je godine 1958. zala- 
ganjem župnika Joze Jurića kameni zvonik visok 30 m. Nov- 
čana sredstva za izgradnju zvonika stizala su od šoltanskih 
iseljenika u SAD, a radnu snagu su dali vjernici Grohota. 


Uz pročelje župske crkve Male Gospe u Grabovcu (Imot- 
ski dekanat) sagrađen je iz temelja novi kameni zvonik pod 
vodstvom župnika Petra Tadinca. U Donjim Brelima (Makar- 
ski dekanat) je započeti kameni zvonik od župnika Ante So- 
ljanića na crkvi svetog Stjepana prvomučenika nastavio po- 
dizati i dovršio župnik Jozo Bebić. 


Svi spomenuti zvonici izvedeni su u klasičnom stilu. 


U Studencima (Imotski dekanat) podignut je zvonik iz 
cementa. I Gradac n/m (Makarski dekanat) dobio je nov zvo- 
nik. Svakako je potrebno spomenuti i lijepi 30 m visoki ka- 
meni zvonik u Kaštel Sućurcu (Solinski dekanat), koji je 
godine 1962. podignut zalaganjem župnika Jerka Barišića. 


Župa Sitno Donje (Poljički dekanat) vrši pripreme za 
gradnju kamenog zvonika. Zvonik će prema projektu biti sa- 
građen iznad sakristije župske crkve Presvetog Trojstva, koja 
je sagrađena godine 1908, pa će tako tvoriti skladnu cjelinu 
s lijepom kamenom građevinom. 

Privremeni oltari 


Da bi se udovoljilo zahtjevima II. Vatikanskog sabora, 
oliar prema puku je u mnogim crkvama riješen kao provi- 
zorij. Sve je to, dakako privremeno, dok se ne donese i ostva- 
ri konačno rješenje. Uglavnom su svi ti Privremeni oltari 
izvedeni iz drva. U nekim je crkvama i takve provizorije tre- 
balo postaviti s više estetskog osjećaja za prostor i poštiva- 
nje starih graditeljskih i likovnih vrijednosti. ' 

Ovdje ću uzeti kao primjer uređenje kapele Centralnog 
bogoslovnog sjemeništa u Splitu. Oltarna menza u svetištu 
postavljena je na sedam stiliziranih stupova. Čitava šuma. 
Očito se vidi da su stupovi i po svome broju i po rasporedu 
sami sebi svrha. Stječe se dojam, kako se sa stupovima nije 
imalo kuda, pa su postavljeni pod menzu oltara da ne bi na 
drugom mjestu smetali. 


I svećenički sedes (tri stolice) u svetištu kapelice CBS 
odveć je naglašen i oblikom i bojom. Tako sedes, koji bi 
trebao biti gotovo neuočljiv, dominira prostorom, a time i 
čovjekovu ulogu u tom prostoru previše ističe. Takvo rješe- 
nje sedesa pomalo podsjeća na kakav vladalački prijesto. 
Ne samo to. Takav sedes s crnim okvirom i ljubičastom pre- 
vlakom djeluje neestetski, Sedes je trebalo izraditi iz hrasto- 
vine od kojega je izrađen sav namještaj u svetištu i kapelici. 
U tom slučaju bi se dobila posve druga, ljepša i skladnija 
slika čitava prostora. 

I u susjedstvu kapelice CBS, u kapelici Nadbiskupskog 
sjemeništa, rješenje svetohraništa ne može estetski zadovo- 
ljiti. Ono je smješteno na zid iza oltara. Centralna točka čita. 
ve kompozicije je kalež, iznad kojeg je hostija. Sve je to izra- 
đeno iz mjedi. To bi se još i moglo Prihvatiti, iako je kalež 
s hostijom odveć kruto školski riješen. Međutim, da bi se 
postigao što bolji »ugođaj« iz središta (kalež-hostija) pružaju 
se kraci izveđeni iz raznobojnog mramora. Time je estetskom 
izgledu kompozicije zadan najteži udarac. Kad se već autor 
kompozicije odlučio na zrake, trebalo ih je izvesti u jednoj 
boji (najbolje u bijelom kamenu) i dati im što veću moguć. 
nost širenja. Ovako čitava kompozicija djeluje tvrdo, nein- 
ventivno i estetski siromašno. 

Ni slika Navještenja koja je izrađena godine 1970. u 
mozaiku, nije mogla spasiti međusobni likovni suodnos po- 
jedinih djelova. Slika nije srasla s prostorom, pa sve skupa 
podsjeća na slabo rješenje prezbiterijalnog prostora u nekoj 
seoskoj crkvi. Šarenilo i ništa drugo. 


To posebno naglašavam s razloga, što u jednoj i drugoj 
kapelici svakodnevno borave svećenički kandidati, koji će 
danas-sutra biti angažirani na uređenju crkava diljem Nađ- 
biskupije. Imajući u vidu iznesene primjedbe pitamo se, da 
li će njihov estetski osjećaj biti pravilno razvijen. To je već 
razlog, da se prostor zavodskih kapelica što funkcionalnije 
uredi i predmeti u njemu što estetskije oblikuju. Sve to pri- 
pada u okvire odgoja za lijepo. Takav odgoj pripada i u škol 
ski odgoj. ' 

U Sinju, u znamenitom svetištu Gospe sinjske, naišao 
sam pak na izvrsno rješenje provizornog oltara prema puku. 
On je složen iz željeznih kvadratnih elemenata (3x3 cm) s 
križem u sredini. Postavljen je pred glavnim oltarom, ali tako 
da svojom »prozračnošću« i »lakoćom« nije smetnja ni pro- 
storu, ni starom mramornom oltaru. Njegova forma u najve- 
ćoj mogućoj mjeri respektira stari oltar i njegovu vrijednost. 
To je za mene najbolje rješenje provizornog oltara na koji 
sam naišao. 

Ovdje valja spomenuti, da je to Gospino svetište, u II. 
svjetskom ratu oštećeno, potpuno obnovljeno godine 1964. 
Unutrašnjost crkve je ukrašena slikama koje je izradio aka- 
“ demski slikar Bruno Bulić iz Zagreba. U velikom prezbiteri- 
ju su smještene i nove postaje križnog puta. To su medaljoni , 
u reljefu, djelo, sad već pokojne kiparice Mile Wod. 


NADBISKUPSKA KUĆA U SPLITU 


>. Od brojnih građevinskih ostvarenja stambenog karaktera 
ipak zaslužuje spomenuti adaptaciju i nadgradnju nadbis- 
kupsko-svećeničke kuće u Splitu, Zrinjsko-Frankopanska 14. 

Taj trokatni objekt s podrumom, sagrađen neposredno 
pred II. svjetski rat, služio je za smještaj državnih ureda. 

Međutim, nadležna uprava Skupštine općine Split pre- 
pustila je tu zgradu Nadbiskupiji kao naknadu za bivšu bis- 
kupsku palaču sagrađenu za vrijeme austrijske vladavine. 
Palača je u II. svjetskom ratu pogođena avionskom bombom. 

Ustupljena zgrada je temeljito adaptirana za potrebe 
Nadbiskupije. Dograđen je i jedan kat s nagrađem. Privedena 
je upotrebi godine 1969. 


U njoj su smješteni stanovi za nadbiskupa i svećenike 
kao i službene prostorije nadbiskupa i Nadbiskupije. 


Zgrada je od velikog značenja za razvitak Nadbiskupije. 
Korištenjem zgrade riješeni su mnogi problemi, a skinuto je 
s dnevnog reda do tada uvijek prisutno pitanje smještaja 
umirovljenih svećenika. 

Radove na adaptaciji zgrade i gradnji IV. kata vodio je 
svećenik Jozo Melki, Novčana su sredstva za radove najvećim 
dijelom pribavljena iz inozemstva zauzimanjem nadbiskupa 
dr Frane Franića. ' : 

Seta: 


Nove gradnje 
BITELIC (Cetinski dekanat). i 8 see 


Za novu biteličku crkvu Uzašašća Gospodinova nemam 
potpune podatke. Nisam je uspio vidjeti ni iznutra. 

Znam da je projekt radio ing. Ante Barač iz Splita, a 
radove je započeo tragično preminuli župnik Milan Janković. 
On je u životnoj dobi od 28 godina, u Splitu 6. studenoga 
1961. pregažen, bez svoje krivnje od velikog kamiona, kad je 
za gradnju crkve nabavljao cement. Gradnju je kasnije. na- 
stavio župnik Zdenko Bralić. Pokrivena je koncem godine 
1962. Unutrašnje uređenje priveo. je kraju župnik Bogošlav 
Bartulović, U name 
Crkva je izrađena iz cementa, kao i zvonik uz njezino 
pročelje, lijevo od ulaza. Pozamašnih je dimenzija, pa je za 
župu koja broji 280 obitelji i oko 1.500 duša prostorno do- 
statna. ' ' 
Za njezin opći vanjski izgled moglo bi se reći da. joj 
nedostaje lakoća i neusiljenost graditeljskog izraza, pa kao 
cjelina djeluje teško i tromo. Više mi naliči na tvrđavu nego 
na crkvu. I pročelje skupa sa zvonikom se nekako »tupo« 


doima. 


BITELIĆ: PROČELJE NOVE ŽUPSKE CRKVE 

BBITELIĆ:: ISTOČNA (I' TUŽNA: FASADA 'NOVE' ŽUPSKE CRKVE 


ZAGVOZD. (Imotski dekanat) ...: 

* Novu župsku crkvu Gospe od Karmela, za kojom je 
Zagvozd dugo vapio, projektirao je ing. Ante Barač iz Splita. 
To je trobrodna građevina klasičnog tipa s pokojim.elemen- 
tom suvremenog građevinskog izraza. Sagrađena je iz cemen- 
ta godine 1964. 


ZAGVOZD: PROČELJE NOVE ŽUPSKE: CRKVE 

Krov od pročelja pada prema svetištu, odnosno učionici, 
tako da je razlika u visini osjetna. Ne vidim svrhu i oprav- 
danje za takvo rješenje. Ono je crkvu, hoćeš-nećeš, gledanu 
osobito s istoka pretvorilo u baraku, da bi ipak na kraju 
zvonik ponešto ispravio takav dojam. 


Funkciju unutrašnjeg prostora narušavaju dva reda broj- 
nih četverouglatih stupova. Oni u dobroj mjeri prisutnima 
u pobočnim lađama ometaju pogled na oltar. Stupove je tre- 
balo izbjeći ili svesti na najmanji mogući broj, iako bi time i 
projekt bio mijenjan u svojim osnovama. Tehnika armiranog 
betona je to svakako omogućavala. U tom bi slučaju sav pro- 
stor crkve bio izvrsno korišten. Stupovi su, naime, uvijek 
smetnja, osobito u prostorijama društvenog značenja. Kod 
građevina klasičnog tipa oni su bili nužno »zlo«. Starim gra- 
đevinskim tehnikama i materijalima nije bilo moguće drtu- 
gačije doći do većeg prostora. 


ZAGVOZD: SJEVERNA I ISTOČNA FASADA NOVE ŽUPSKE CRKVE 


Stupovi su obloženi mramorom. Njihovi su kapiteli do- 
bro i vješto iskorišteni za rasvjetu crkve. 

Oltar je, naravno, postavljen prema puku. Svetohranište 
je prvotno. postavljeno na oltar, da bi kasnije zbog smetnje 
bilo uklonjeno. Čini se, da se pri projektiranju nije mislilo 
na smještaj svetohraništa. To je svakako, s obzirom na no- 


167 


. 


vogradnju, ozbiljan nedostatak. To je pouka, da oltar sagra- 
đen po novim liturgijskim propisima mora ostati čist. Sveto- 
hraništu treba naći drugo dostojno mjesto. 


I postavljanje sakristije desno od ulaza u crkvu, iako 
odgovara liturgijskim propisima najviše zbog Ulaza pred 
misu, ipak smatram nepraktičnim s više razloga. Sakristija 
za vrijeme liturgijskih funkcija treba da je pri ruci. To bi 
svakako mogli potvrditi ž župnici koji u svojim crkvama imaju 
rješenje sakristije kao u ovoj. 

U tehnici terakote (terra cotta-pečena zemlje) oslikana 
jeod A. Stanojevića iz Splita zidna ploha iza oltara. Slikom 
se htjelo mnogo reći, pa se kompozicija zbog više ideja (pri- 
kazani su: dalmatinski blaženici, radnici, seljaci), doima pre- 
natrpano. Smatram da se trebalo zadržati na jednoj ideji, pa 
bi slika dobila na jednostavnosti i jačoj izražajnosti. 


ZAGVOZD: SLIKA — RAD A. STANOJEVIĆA U NOVOJ ŽUPSKOJ CRKVI 


Opći. je dojam unutrašnjeg prostora uza sve spomenute 
nedostatke dobar. 


Iza crkve (istok) i u vezi s njom sagrađena je i prostrana 
učionica za vjeronauk. 

U vrtlogu poslova oko gradnje vrlo dobro se nosio sta- 
rina župnik Marko Perica. Prisiljen godinama i bolešću, on je 
godine 1970. u 73. godini života napustio biokovski kamenjar, 

a podignuta crkva mu ostade dostojan spomenik njegova za- 
laganja i ljubavi za tu župsku zajednicu. Mirovinu nije dugo 
uživao. Umro je 21. studenoga 1971. 


PODGORA (Makarski dekanat) 

Mislim da Podgoru ne treba predstavljati, ali novu pod- 
gorsku župsku crkvu Uznesenja Marijina — šator među ma- 
slinama — svakako. 

Potres je 7. siječnja 1962. teško oštetio vrlo vrijednu, na- 
ročito s obzirom na mramorne oltare, župsku crkvu u selu. 
No taj udes »rodio« je novu župsku crkvu na moru, gdje su 
se osobito poslije potresa preselili gotovo svi žitelji Podgore. 
I u toj novoj Podgori sve je novo: i način gradnje, i način 
stanovanja, i način življenja..I nova župska crkva, duga 2im, 
sagrađena u suvremenom stilskom izrazu, nešto je novo. 
Crkvu je projektirao ing. Ante Rožić iz Makarske, a organi- 
zaciju gradnje vodio je župnik Vice Velić. Novčana sredstva 
za gradnju osigurao je Charitas internationalis iz Rima. 

Crkvu je posvetio nadbiskup dr Frane Franić 12. travnja 
1964. godine. 

Između svih crkava, koje su sagrađene u posljednje vri- 
jeme, to je svakako najsmionija arhitektonska kreacija. Ona 
je upravo antistil i drastično kidanje sa starim oblicima 
arhitekture. Ne može se zanijekati toj građevini izvornost 


PODGORA: NOVA ŽUPSKA CRKVA 

ideje. Ali koliko je ta originalnost sretna, drugo je pitanje. 

I u svjetlu tog pitanja moramo promatrati izvornost tog gra- 

diteljskog ostvarenja. ' ' 

' Crkva je sagrađena iz armiranog betona i u obliku raza- 
petog šatora, što bi trebalo simbolizirati božju prisutnost 

među božjim pukom. Ideja je po sebi dobra. Ali čini se, da 

je odveć školski tvrdo izražena. 

Svakako je snažna simbolika forme išla na štetu pros- 
tora. Projektantu su izmakle iz vida neke prostorije vezane 
uz bogoslužje. Crkva ne može biti bez svojih pomoćnih pro- 
storija (sakristija). I naravno, sakristija je kasnije ugrađena 
lijevo od ulaza u crkvu. Takvo ugrađivanje sada djeluje kao 
neka krparija i u dobroj mjeri kvari temeljnu zamisao pro- 
jektanta. O svemu treba misliti prije nego se pristupi reali- 
zaciji projekta. A kad se projekt izvede, propusti se dadu 
teško ispraviti. ' 

Južna strana građevine, pročelje, projektirana je i izve- 
dena iz stakla. Vrijeme je pokazalo, da i to nije sretno zami- 
šljeno. Naše podneblje ne dozvoljava velike plohe stakla na 
fasadama. Zimi dominiraju vjetrovi i kiše, a ljeti sunčana 
žega. Od svih tih vremenskih nepogoda staklo slabo štiti, 
osobito kad se radi o ustakljenju većih površina na objektu, 
kao što je to slučaj s novom podgorskom crkvom. Ustaklje- 
nje većih građevinskih ploha nužno traži i klima-uređaje. U 
protivnom je boravak u takvim prostorima neugodan, bilo 
zbog hladnoće, ili zbog vrućine. 

Ali ne samo to. »Još me nešto strašno smeta, ljuti me 
naprosto. To su staklene fasade koje su obično prljave. Pro- 
zor je dio zdanja koji daje ugođaj. Iz prostora omeđenog s 
četiri zida pravo je zadovoljstvo stati na prozor i gledati u 
more, maslinike i vinograde...«') 

I da bi se doskočilo toj nevolji, trebalo je u pročelje po 
čitavoj širini uzidati zid od opeke u visini od nešto preko dva 
metra, ostavivši u zidu prozorčiće, pet s jedne i pet s druge 
strane ulaznih vrata. Time je ideja projektanta još više izna- 
kažena, a čitav objekt u estetskom pogledu degradiran. 

Crkva nema svetišta u klasičnom smislu. Oltar prema 
puku u obliku kvadratnog kamenog monolita dobro se doima. 
On ima i svoju simboliku. Međutim se i ovdje na svetohrani- 
šte nije mislilo. Provizorno je postavljeno desno od oltara, 


1) Ing. arhitekture Harold Bilinić: »Slobodna Dalmacija« od 
5, VI 1971. pie 

.tek da se može kazati da je tu i — ništa više. U novim crkva- 
ma se takva nedorečenost ne bi smjela događati, a još manje 
dozvoljavati. : 

Summa summarum: Crkva će, bez sumnje, za nečiji ukus 
imati svojih vrijednosti. Prostor crkve ima ponešto topline, 
intimiteta — kao pod svakim šatorom. Ali se svejedno, takav 
umjetnički i arhitektonski izraz vrlo teško prihvaća. Mora se 


PODGORA: UNUTRAŠ. 
NJOST NOVE ŽUPSKE 
CRKVE 


priznati da izgled nove podgorske crkve ne »podiže« čovjeka. 
Smatram da arhitektonska suvremenost i tradicija nisu us- 
klađene, pa je time i ljepota primorsko-podbiokovskog krajo- 
lika narušena. ' ' ' 
“Ipak, objekt će ostati svjedočanstvo novog, smjelijeg 
izraza u traženju graditeljskih i umjetničkih rješenja, s obzi- 
rom na suvremni i danas prevladavajući građevinski materi- 
jal — cement. I koliko god se divimo arhitektovoj smjelosti 

u traženju novog izraza u sakralnoj arhitekturi, ipak će, po 
mom mišljenju nova podgorska crkva biti samo jedan slabiji 
pokušaj u tom pravcu. “ 


PODACA (Makarski dekanat) - 


. Novu župsku crkvu u Podacima nisam obišao, pa o njoj 
mogu dati samo gole podatke. Sagrađena je godine 1964. 
skupa sa zvonikom. Crkva je relativno mala jer su i Podaca 
malo mjesto. Objekt je projektirao ing. Ante Barač iz Splita, 
a za gradnju se brinuo župnik o. Aleksandar Ribičić. Sagra- 
đena je iz cementa. Novčana je sredstva za gradnju priskrbio 
Charitas internationalis iz Rima. dao : 


TUGARE (Poljički dekanat) | ' e 

Podume, veći zaselak ove stare poljičke župe bio je smje- 
šten u nedavnoj prošlosti na zaravanku između ceste i mosor- 
skog izdanka Vršine. Podumljani su, osobito poslije II. svjet- 
skog rata počeli napuštati. slikovito staro naselje i graditi 
kuće uz cestu. Ostaviše stare djedovske domove, a uz domove 
i staru crkvu svetog Roka. eda 

Međutim, Podumljani želeći ostati vjerni zavjetu očeva, 
sagradiše u novom naselju i novu crkvu u čast svetog Roka. 

Crkva i zvonik, koji se nalazi desno od pročelja, sagra- 
đeni su iz cementa. Projekt je za crkvu napravio arhitekt 
Ante Barač iz Splita. Trideset obitelji, koliko ih broji zaselak, 
uz brigu njihovog župnika Joze Marendića, snosilo je teret 
gradnje. Oni su primjernim zalaganjem i njima svojstvenim 
oduševljenjem posao uspješno priveli kraju. Zbog tog uspje- 
ba Podumljani s pravom ne kriju svoga ponosa. Crkva bi 
svojom veličinom mogla zadovoljiti potrebe i manje..župe. 

Oblik crkve je klasičan i tipičan za seoske sredine: lađa ' 
(Pravokutnik) s produženim svetištem u kojemu je smješten 
oltar prema puku. Podignut je i kor. 

Vanjski izgled crkve je skladan. 

Uređen je i pristup k crkvi kao i njezin okoliš. 


DOBRANJE (Imotski dekanat) | 


. U neposrednoj blizini stare župske crkve Svetoga Ivana 
Krstitelja sagrađena je godine 1969. nova župska crkva. Desno 
od ulaza u crkvu sagrađena je i sakristija. Zvonik koji je po- 
stavljen uz pročelje crkve, lijevo od ulaza, nalazi se.u gradnji. 

Crkva, dimenzija 18x9 m, sagrađena je iz betona, a pro- 
jekt je izradio ing. Ante Barač iz Splita. Radove je organizi- 
rao župnik Petar Kovač, a u godini 1971. radove.na zvoniku 
nastavio je župnik Lovre Žuljević. 


 DOBRANJE: NOVA .ŽUPSKA CRKVA 


.Crkva po svom unutrašnjem i vanjskom. izgledu ima sve 
oznake tipične seoske crkve. To osobito važi za oltar, i po 
obliku i po materijalu. Oltar je skupa s podijem i stepeni- 
štem izliven iz betona. Je li to i njegov konačni izgled, ne bih 
znao reći, Ako je posrijedi siromaštvo, siromaštvu se je mo- 
glo doskočiti bijelim cementom. Bijeli cement je rješenje za 
one, koji nisu u mogućnosti namaknuti sredstva za kamen. 
Osim toga se u tehnici s bijelim cementom mogu postići vrlo 
efektna rješenja. | 

Svetohranište još čeka svoje rješenje. Međutim, ostavlje- 
ni otvor u zidu iza oltara govori, da će mu tamo biti mjesto. 
U taj otvor je smješteno i provizorno drveno svetohranište. 
Kad, danas-sutra, svetohranište bude konačno riješeno, dva 
kipa smještena uz svetohranište, odnosno uz oltar, ne bi 
smjela tamo ostati. Oltar skupa sa svetohraništem središnja 
je točka crkvenog prostora. Ostavljanjem kipova na sadaš- 
njim mjestima, taj bi središnji položaj svakako bio razbiven, 
a naglašenost oltara i svetohraništa umanjena. 

Za vanjski izgled crkve ne bi se imalo nešto posebno 

reći, osim da je dužina i širina crkve tražila i veću visinu. 
I pročelje je crkve odveć natrpano prozorima. Devet ih je na 
broju. Smatram, da bi dvije oveće rozete, jedna iznad ulaza 
a druga manja u trokutastom dijelu pročelja, kao i dva stupa 
umjesto četiri, učinila tu poziciju mnogo skladnijom nego 
što jest... u. 
Sve u svemu: na objektu nije zapaziti novih, svježih rje- 
šenja. Graditeljski izraz kao i razrada sakralnog prostora 
potpuno je tradicionalna. Čini se, da su ljudi Dobranja više 
evolvirali u uređenju svojih domova, nego je to slučaj s nji- 
hovom novom crkvom. | 


DOBRANJE: UNUTRAŠNJOST NOVE ŽUPSKE CRKVE 


Ali, svi ti nedostaci ne umanjuju temeljnu funkcionalnu 
vrijednost objekta. Dobranjčani su uložili dosta truda i samo- 
prijegora da bi imali odgovarajuću crkvu. I oni je imaju. 
Uspjeh je tim veći, jer se radi o župi koja broji samo 130 
obitelji i oko 800 duša.. 


KUČIĆE (Omiški dekanat) 
. Župa, smještena uz rijeku Cetinu 12 km od Omiša, broji 
oko 900 duša. 

Stara župska crkva Svetog Luke već je odavno bila pre- 
tijesna za župu, koja, čini se, ne zna za krizu vjere; pa se 

župnik Radoslav Terzić odlučio na gradnju nove župske crk- 

ove. On je na putu ostvarenja te zamisli učinio veliki korak 
već time, što je dobio lokaciju i građevinsku dozvolu za novu 
crkvu. Gradnju je započeo i u velikoj mjeri završio Terzićev 
nasljednik, energični i vješti župnik Špirko Vuković. Djelo 
je u potpunosti priveo kraju marljivi župnik Mate Stanić. 
Crkva je 5. srpnja 1970. posvećena presvetom Tijelu i Krvi 
Kristovoj od nadbiskupa dr Frane Franića. 


KUČIĆE: NOVA ŽUP. 
SKA CRKVA 


Napor župnika i Kučićana urodio je plodom. Crkva je 
tu, među njima, na njihovu radost i ponos. Ona je izrasla iz 
njihova srca i njihovih žuljevitih ruku. Sami su hrabro i 
zdušno nosili teški teret izgradnje. 


Nova kučićka crkva tlocrtno je šesterokutna građevina. 
Crkvu je projektirao ing. Ante Barač iz Splita. Ing. Vladislav 

Ljolje iz Omiša prilagođivao je projekt u toku gradnje izved- 
benim, tehničkim i financijskim mogućnostima župske zaje- - 
dnice. 

Pročelje crkve je slabo riješeno. Redovito se pročelju i 
ulazu u crkvu posvećuje najveća moguća pažnja. Pročelje, 
odnosno ulaz u crkvu, trebao bi u nekom smislu fascinirati 
posjetioca bilo jednostavnošću, monumentalnošću ili dekora- 
tivnošću svog izraza, ovisno o stilu objekta. Međutim proče- 
lje, odnosno ulaz, kod kučićke crkve potpuno je upropašćen 
izgradnjom vrlo niskih, s lijeva i s desna, dodatnih građevina 
— sakristije i krstionice. Takvo rješenje ulaza i s praktičnog 
gledišta djeluje komplicirano, a s estetskog vrlo nečisto. 
Sakristija i krstionica se doimlju kao nešto što je nespretno 
nalijepljenoj a ne đa »organski« i funkcionalno izrastaju iz 
samog objekta i da se s njime skladno povezuju. Ipak tako 
- nespretan ulaz i neskladno pročelje ponešto ublažuje ljepota 
kamena iz kojega su složene te građevine. ' 

Vanjski izgled crkve, s obzirom na pravilo zlatnog reza, 
tražio bi veću visinu. To je bilo potrebno izvesti imajući u 
vidu i društveni karakter prostora. Tamo gdje se okuplja 
dosta ljudi treba .i više zraka. Ali što se nije uspjelo ostva- 
riti razmjernu visinu objekta, razlozi su sigurno i u nedosta- 
janju novčanih sredstava župske zajednice. 

Dva prozora, jedan na jugu a drugi na sjeveru građevine, 
sežu gotovo od tla do stropa. Oni osvjetljuju unutrašnjost 
crkve. Široka su oko dva metra. Za oko djeluju upravo ubi- 
tačno. Kroz jedan tako velik otvor svjetlo upravo »nasilnički« 
prodire, pa remeti ugodno raspoloženje, koje bi se moglo 
postići »discipliniranim« puštanjem svjetla u prostor. I ka- 
mena fasada i opći izgled crkve tražio je diskretnije, profi- 
njenije rješenje otvora za svjetlo i zrak. Prozori mogu obo- 
gatiti, ali i osiromašiti izgled crkve kao što se dogodilo i kod 
kućičke crkve.. ' 

Svetište je osvijetljeno preko dva mala prozora, koji su 
smješteni na njegovu jugu i sjeveru. 

Za zvonik, visok 17 m, podignut na desno od ulaza u 
crkvu, možemo reći da je skladno izrastao iz čitave kompo- 
zicije objekta. Na njemu je ugrađen i veliki sat. ' 

Posebnu vrijednost kučićkoj crkvi i zvoniku daje domaći 
plavo-sivi kamen iz kojega je objekt sazidan, Kamen nesum- 
njivo ostaje, zbog svojih izvrsnih kvaliteta najpoželjniji, iako 
najskuplji građevinski materijal. Međutim se čini, da danas 
za gradnju iz kamena nema ni vremena, ni novca, pa ni str- 

KUČICE: UNUTRAŠNJ NOVE ŽUPSKE CRKVE 


pljenja. A Kučićani su na: ) čelu sa župnikom Špirkom Vuko- 
vićem imali i vremena o a i strpljenja. Nisu podlegli 
modi. 

Unutrašnjost ove crkve 
nalna. Ako je projektant že 


eluje ugodno. Ona je funkcio- 
klasično svetište, onda je ono 
trebalo biti nešto prostorno: bogatije istaknuto. Svetište je 
dobiveno produženjem za dva metra istočne plohe šestero-. 
kuta. Čini se, da ideja svetišta. ovakvim rješenjem nije do 
kraja razvijena, kao da se.zastalo na pola puta. .I zato se 
svetište u odnosu na prost ri visinu (3 m) doima škrto, 
zakržljalo i siromašno. <“ 

Kamenu oltarnu menzu u obliku punog kvadra izradio 
je Ante Ušljebrka iz Splita. Sama za sebe lijepo djeluje, iako 
je, s obzirom na jednostavnost prostora i stil crkve, mogla 
bitii bez onih dekorativnih elemenata. Ne želim reći da nije- 
su lijepi, ali su za prostor u kojem se menza nalazi suvišni, a 
time ponešto vizuelno i disonantni. ' 

I ovdje je svetohranište postavljeno na menzu. .To nije 
dobro, niti je u skladu s liturgijskim zahtjevima.“ Tako će se 
uvijek i događati, ako prije gradnje sva rješenja, pa i ona 
najsitnija, npr. vječno svjetlo, nisu dana na papiru. Jedino 
tako se kroz sva rješenja može provlačiti temeljna umjetnič- 
ka ideja i stil objekta. Ako se teku tijeku gradnje traže teh- 
nička (još nekako tehnička) i umjetnička rješenja, jasno je 

dačće biti promašaja i nesklađa. Sagraditi crkvu, i tek onda 
tražiti gdje ćemo smjestiti svetohranište, kako rasvijetliti 
crkvu je nepravilno i sigurno će na kraju sve skupa izgledati 
skrpljeno. . m s pe 

“Iza menze na zidu postavljen je križ, izrezan iz drva, dje- 
lo Ante Ušljebrke. Korpus je . tretiran nekonvencionalno. 
Kristovo tijelo, savijeno u srp, prikazano je u snažnom grču 
bola. a ne 


' . KUČICE: KRIŽ — RAD ANTE UŠLJEBRKE 
Crkva je kompletirana i. novim hrastovim. namještajem. 
I.na kraju, uza sve tehničke i umjetničke nedostatke, 
s ovom crkvom možemo biti zadovoljni. Ona čvrsto stoji na 
onom kamenjaru kao plod velikih napora i žive vjere kućič- 
kih vjernika. ' na ' 
KATUNI (Omiški dekanat) ' o 
“Nova župska crkva u Katunima nije iz temelja nova. Ona 


je ustvari nastavak. gradnje koja je pod vodstvom tadašnjeg 
župnika Mira. Vulića započeta neposredno prije II. svjetskog 

rata, godine 1940. i podignuta iz kamena u visini od oko 2 m. 
Nove katunske snage, najprije na čelu sa župnikom Vicom 
Vukušićem, koji je sredio zakonske formalnosti u vezi s grad- 
njom, a onda sa župnikom Antom Vojnovićem, nastavile. su 
godine 1967. započetu građevinu skrativši stari projekt po 
dužini za 12 m. Kako je glavni dio posla učinjen posljednjih 
pet godina, objektu pristupamo kao novoj građevini. 


Stari nacrt splitskog arhitekta Emila Cicilianija preina- 
čio je ing. Kuzma Gamulin iz Splita, a ing. Vladislav Ljolje 
iz Omiša izvršio je statičke proračune i nadzirao izvođenje 
radova. Veliki, gotovo najveći doprinos gradnji dao je domaći 
sin franjevac dr Karlo Balić iz Rima. On je priskrbljivao 
novčana sredstva za gradnju. Ne smiju se zanijekati ni dobro- 
voljni radovi župljana; kao i njihovi novčani doprinosi. 


KATUNI: NOVA ŽUPSKA CRKVA 


Novu crkvu, iako još nedovršenu, posvetio je 15. kolo- 
voza 1970. nadbiskup dr Frane Franić Gospi-Posrednici svih 
milosti. : . 

Gradnja crkve nastavljena je iz cementa, sa svim osnov- 
nim karakteristikama vezanim za gradnji iz takva materi- 
jala (rebrasti strop). adi, 

Za crkvu bi se moglo reći da je trobrodna građevina, 
iako ne u strogo klasičnom smislu. Ali tako ćemo je tretirati. 
Trobrodnost crkve uočljiva je i po vanjskom izgledu. Sredi- 
šnja lađa je za circa dva metra viša od bočnih. 

Iako je stari nacrt crkve skraćen samo po dužini, nje- 
zine su dimenzije još uvijek upravo stadionske (35x18 m). 
Šteta je što se s gradnjom nije nastavilo barem još jedan 
metar u visinu. U tom bi slučaju odnosi linija bili mnogo 
skladniji. Ali svejedno, župska zajednica Katuna osigurala je 
za dugi niz godina dosta prostora za svoje vjerske potrebe. 

Pročelje crkve ima atrij, a iznad njega lođu. Na ulazu 
u atrij, odnosno u crkvu, nalaze se dva stupa-nosača. Iz atrija 
vodi oko 4 m dug i oko tri metra širok prolaz u lađu crkve. 
Međutim, takav je prolaz, imajući u vidu dimenzije crkve, i 
uzak i nizak. Trebalo je pomoćne prostorije, između kojih 
se prolaz nalazi malo smanjiti, pa bi prolaz bio prostraniji, 
a time i svečaniji. 

Lođa je dosta prostrana, pa je župska zajednica može 
koristiti za potrebe društvenog života. S jedne i druge strane 
atrija, odnosno lođe, nalaze se pomoćne prostorije. Tu su 
kapelica predviđena za Presveti.sakramenat, sakristija, učio- 
nice, te nekoliko soba, koje bi se mogle koristiti i kao skrom- 
niji stan za župnika. ' ' 

Niz brojnih prozora, koji su ispod samog krovanadstreš- 
nice smješteni jedan do drugoga, oživljavaju zapadnu i isto- 
čnu fasadu crkve. a. ' ' 
> Unutrašnjost crkve je tek djelomično uređena. Radovi 
su u tijeku. Ali se ipak u onome što je učinjeno može dati 
ocjena. 
Konstruktivni stupovi su postavljeni u dva niza. Oni di- 
jele središnju od pobočnih leđa. Stupovi su jedan od dru- 
goga u povećoj udaljenosti, pa zbog toga i nisu neka ozbilj- 
nija smetnja funkciji prostora, Njihova je osnovna namjena 
nositi vrlo prostrani krov. 

Od tako velikog prostora nije bilo teško odvojiti ni pro- 
strani prostor za svetište. Ono se proteže po čitavoj širini 
crkve, a u. nj se iz lađe crkve ulazi preko triju stepenica. 
U samom svetištu plato za oltar podignut je za još jednu 
stepenicu. U njemu je smještena oltarna menza na monolit- 
nom kamenom postolju. 

Međutim, dimenzije oltara vrlo su malene (menza 200x100 
cm), imajući u vidu prostor u kojemu se nalazi. On se u nje- 
mu gubi, nestaje. Doima se kao neka igračka, kao oltar koji 

bi se vrlo dobro uklopio u prostor neke kapelice. Oltar treba 
osjetiti i vizuelno. On se mora nametnuti posjetiocu kao sre- 
dišnja točka čitave crkve. Dakle, u bogatstvu prostora očito 
siromaštvo, ubožnost oltara. Taj nedostatak bi se još mogao 
i bez nekih većih troškova ispraviti. 

I uređenje tla svetišta estetski ne zadovoljava. Ono je 
prekriveno teraco-pločicama, koje se redovito upotrebljavaju 
za kuhinjske prostore. Da li neimaština može opravdati takvo 
»kuhinjsko« rješenje?! Nije trebalo žuriti, ako se nije imalo 
sredstava. Osim toga, pločanje je i stručno vrlo slabo izve- 
deno. Svetište je ipak trebalo bolje dotjerati i posvetiti mu 

* veću pažnju. Bogati nismo, ali ne i toliko siromašni, da bismo 
se mogli zadovoljiti ovakvim rješenjem. Često nije u pitanju 
novac, već osjećaj za lijepo. Koliko to važi za ovaj slučaj, to- 
liko za mnoge druge po našim n crkvama. 


MALI DRVENIK. (Trogirski dekanat) 


:I Mali Drvenik, otok u trogirskom otočju nije mimoišla 
građevinska aktivnost. Iako mali otok i s malo žitelja, nije 
htio biti posljednji. I on je želio izići iz svoje anonimnosti. 
I preko »Kane« (VIII, 1971) doista se pročulo da imaju svoju 
crkvu. Ideja za gradnju crkve rodila se u glavi njihova žup- 
nika, maštovitog organizatora Špirka Vukovića, Žitelji tog 

malog otoka, koji pripada župi Velikog Drvenika, . prihvatili 
su ideju, arhitekt Jakov Ivanišević učinio projekt i čriva je 
30. kolovoza 1970. već bila, posvećena, : 


Crkva je. sagrađena iz betona u obliku šestorokrake : zvi- 
jezde i posvećena Mariji-Zvijezdi mora. Takav: oblik građe- 
“vine sigurno je vrlo bliz našem otočkom. čovjeku - -— ribaru, 
koji u čestoj surovosti mora i života. vidi. spas u Zvijezdi 
mora. : pa 


VIDONJE (Metkovski dekanat) 


> Vidonje, neretvansko * selo, .12: km južno od Metkovića, 
na, staroj cesti prema Dubrovniku, broji oko 1000 duša. “ 
Čuo sam za gradnju vidonjske nove crkve. Prvi put sam 
je imao prilike vidjeti vozeći se starom cestom iz. Dubrovni- 
ka prema Metkoviću, u: prosincu 1970. godine. I'u popodnev- 
nom zimskom suncu pred očima mi se ukaže panorama Vi- 
donja, sela kojega su kuće gusto zbivene jedna uz drugu pod 


. VIDONJE: NOVA ŽUPSKA CRKVA 


brdom. Ukaže se mom oku i nova župska crkva, smještena 
nešto nalijevo od sela, već pomalo u neretvanskom polju, 
na poluotočiću što ga čine neretvanski kanali. Idilično? Ne! 
Neretvansku idilu pokvarila je nova župska: crkva. 

Već prvi pogled na vanjski izgled crkve na mene je osta- 
vio mučan dojam. Kako samo, onakva kakva jest, teško leži 
u onom neretvanskom krajoliku, među onim malim seoskim 
kućicama pod brdom. Njezin izduženi, intenzivno crveni krov. 
vrlo ubitačno djeluje. Čitava građevinska kompozicija u cje-: 
lini djeluje upravo kao šaka u oko. Neretvansko podneblje 
doista ne trpi takvu ekstravaganciju. Nezgrapniju građevinu 
nisam vidio, pa promatrao je s ove ili s one strane. Kasnije, 
prilikom drugog posjeta Vidonjama, u kolovozu 1971, poku- 
šao .sam ispraviti takav dojam, ali uz najbolju volju, to: mi 
nije uspjelo. Nešto povoljniji dojam ostavlja jedino pročelje 
gledano samo za sebe, iz neposredne blizine. Čim ga se vizu- 
elno veže s: krovom: dojam pročelja je već lošiji. 


Idejni projekt za crkvu dala je ing. arhitekture  Đema 
Hamzić iz Rima. Crkva je u svom tlocrtu kružni isječak. s 
površinom. od 400 m?. Smatram, da baš u takvom tlocrtu. 
objekta i u odnosima njegovih dimenzija leži temeljni razlog 
promašaja: originalnost, koja je sama sebi svrha. Stječe. se: 
dojam da je crkva projektirana ne imajući pred očima sre- 
dinu koja će je prihvatiti u svoje krilo. Radilo se dakle na- 
pamet, pa na što se umetne. Ne smije se zaboraviti, da krajo- 
liki ambijenat u kojem će se građevina nalaziti određuju, 
ili makar djelomično određuju njezina stilska svojstva. ' 


“Crkva .po svojim arhitektonskim oblicima treba da se u 
isto vrijeme skladno uklapa u svoj okoliš i opet se od njega 
diskretno odvaja, luči. Već sama namjena, funkcija prostora, 
kad se radi o crkvi, čini je različitom -od. svoje sredine. A 
često i materijalni elementi od kojih je oblikovan taj prostor 
moraju po svojoj formi : i stilskom izrazu upozoravati na spi- 
ritualnu namjenu 'tog prostora. I ti elementi zgodno 'obliko- 
vani, učinit će je različitom od tvorničke hale ili od' sobe : za 
dnevni boravak. : 


: Svako područje ima svoje specifičnosti u građevinskom 
izrazu. U siromašnom kraju sigurno je: da će taj izraz biti i 
siromašniji. To još ne znači da će biti siromašan u estetskom 
pogledu. Naravno, maštovitošću projektanta taj izraz može 
biti i obogaćen, tako da se u siromaštvu osjeti bogatstvo 
lijepoga i sladnoga. Svakako da i takva specifičnost izraza 
mora biti «posebno prisutna. na. objektu kakav je crkva. 


I baš u tom: prilagođivanju objekta ambijentu. i ujedno 
u njegovu. razlikovanju od njega dolazi do izražaja pravo 

majstorstvo projektanta. I kad projektant toj prilagođenosti, 
odnosno različnosti dade prama mjeru, on je učinio velik 
posao. ' 
A kad j jeu pitas vidonjska crkva, ne galaika glemenata 
koji bi upozoravali na usklađenost objekta sa sredinom. Na- 
protiv, čitava je građevinska kompozicija u teškoj dispropor- 
ciji s okolinom. Taj nesklad već na prvi pogled može svatko 
osjetiti. 

:Za ovaj objekt se ne bi moglo reći da pripada nekoj odre- 
đenoj stilskoj kategoriji, pa tim više u tom smislu djelnje 
nedorečeno i stilski neskladno. 

]I.odnosi dimenzija crkve upravo su neshvatljivo neraz- 
mjerni. Na jednoj strani, gdje je kružni isječak najuži (3 m), 
imamo visinu od 17 m, dok je visina isječka, tamo gdje je on 
najširi (a to bi trebalo biti pročelje) tek oko 6 .m. Bočne 
strane isječka po dužini iznose oko 21 m. Takav nesklad di- 
menzija učinio je i krov doista nakaradnim, 

Nije bila potrebna ni kič-slikarija likova _Srca Isusova 
«i Marijina s jedne i druge strane ulaza na pročelju crkve. . 

Unutrašnji prostor crkve, iako još (kolovoz 1971.) pot- 
puno nedovršen, ostavlja povoljniji dojam od vanjskog izgle- 
da građevine. Posebno ugodno i bogato djeluje prostor. oko 
glavnog oltara. Liturgijske funkcije u takvom prostoru zbog 
njegova komoditeta i preglednosti savršeno se mogu odvijati. 

Međutim, tlocrt: građevine uvjetovao je veliku razvuče- 
nost prosiora u lijevo i u desno od glavnog ulaza u crkvu. 
Time je taj dio prostora izgubio i na svojoj funkciji, s obzi- 
rom na odnos vjernika prema oltaru, koji im je na taj način 
suviše ostao nalijevo odnosno nadesno. 


Po mom mišljenju se.u taj građevinski pothvat. ušlo pri- 


lično nepromišljeno. Začuđuje činjenica, da je Nadbiskupski 


ordinarijat u Splitu odobrio izvođenje takva projekta, a malo 
siromašno Vidonje da se prihvatilo takva posla. Ne znam 
kome je bio u interesu taj pokus. 

Nitko ne niječe, da Vidonjcima nije bila potrebna župska 
crkva. Potreban im je bio prostor za vršenje vjerskih. obreda. 
Oni su do njega došli nepotrebno mučnim i odveć skupim 
putem. 

Znamo da je arhitektura umijeće oblikovanja prostora, 
Glavna svrha gradnje je prostor. Prostoru treba dati i neki 
stilski okvir. A imajući pred očima vidonjsku crkvu, taj je 
stilski okvir slabo oblikovan; neestetičan i preskup. Kolika 
su samo sredstva uložena u skupe armirano-betonske kon- 

VIDONJE: SJEVERO-ISTOČNA FASADA NOVE ŽUPSKE CRKVE 


strukcije! Istim ulaganjem sredstava i radne snage u građe- 
vinu kakva je nova crkva, Vidonjci su mogli jednim realni- 
jim i osmišljenijim projektom doći i do nove crkve i do 
župske kuće, koja im je isto tako potrebna. 

U planu je i izgradnja zvonika. Zanima me, koliko bi 
trebao taj zvonik biti visok, a da bi ipak bio zvonik i u 
skladnom odnosu nadvisio visinu crkve u njezinoj najvišoj 
poziciji. Njegova je izgradnja predviđena neposredno uz 
najuži (3 m) i najviši (17 m) dio objekta. Međutim, za zvonik 
se moglo vrlo dobro iskoristiti, uz male građevinske preinake 

i dodatke, pozicija erkve iznad glavnog oltara, koja je ionako 
visoka 17. m. 

“Čini mi se da je sve ono šio se događalo i događa u 

vezi s gradnjom vidonjske crkve nepotrebno mučenje i ljudi 
i materijala, mučenje koje nije dalo željene Tezultate niti na 
kraju. donijelo potpuno zadovoljstvo. 

“Ali, uza sve promašaje vezane uz ovu gradnju, treba 
odati priznanje hrabrim Vidonjcima, koji nisu žalili ni novca 

.ni znoja, da bi došli do svoje župske crkve. Polovicu novčanih 
sredstava vezanih uz troškove gradnje priskrbila im je Nad. 
biskupija od inozemnih darovatelja. Ipak najveći dio tereta 
ležao je: na leđima poletnog župnika Stipe Vrdoljaka, koji 
organizira i vodi gradnju. Razloge za spomenute nedostatke 
objekta trebalo bi tražiti na drugoj strani. 

Gradnja. crkve započeta je godine 1967, a nadbiskup dr 
Frane Franić posvetio je crkvu 22. kolovoza 1971. Srcu Isu- 
sovu: i Srcu Manji m 


ŽUPA SVETE OBITELJI — SPLIT. z 

Najprije nekoliko glavnih tehnič kih i faktografskih po- 
dataka. 

Novu sekvu Svete Obitelji projektirao je splitski arhitekt 
ing. Vlado Gotovac. Radove: na: gradnji crkve organizirao je 
župnik 0. Grgo. Šikirić. Gradnja je započeta 28. lipnja 1969, 
a blagoslov temeljnog kamena obavljen je 28. prosinca iste 
godine. Crkva je dovršena u rekordnom vremenu, i već j 
ožujka 1971. bila posvećena od nadbiskupa dr Frane Fra 
Manje S crkve iznose:. 220x417. m. . Srednja | visina crkvi 


10 ukopana. u zemlju. Zaje no 
vorana (72 m), a pove- 


Zine Šu im hodniko, 
Nova župska crkva Svete Obitelji otaca“ Trećeredica prva 
je. crkva koja je u Splitu sagrađena poslije. godine 1945. 


SPLIT — ŽUPA SVETE TELJI: NOVA ŽUPSKA CRKVA 


Građevina nema vatijskih elemenata - (osim izdignutog 
metalnog križa) prema kojima bismo je: mogli izdvojiti od 
ambijenta i prepoznati kao sakralni objekt. Ona bi po svome 

vanjskom .izgledu, naročito po krovu, mogla isto tako biti, 
na primjer, i prostor za privredni pogon. Takvom dojmu 
svakako doprinosi i djelomično ukopavanje objekta u zemlju. 
Vjerojatno je takvo rješenje, odnosno ukopavanje, bilo uvje- 
tovano urbanističkim razlozima. 

Cementni krov (naborani sistem) vrlo je originalno rije- 
šen. I iznutra gledan djeluje dosta živo i skladno. Ali, kako 
će se vjernici za ljetne žege i zimske studeni ispod njega 
osjećati, drugo je pitanje. Vjerojatno je predviđena toplotna 
izolacija. 

Unutrašnji prostor crkve je sveden na golu i bitnu funk. 
ciju. Tlo crkve, koje se koso spušta od ulaza prema oltaru, 
je novost u tretiranju crkvenog prostora. Takvo rješenje 
omogućuje: prisutnima lakše praćenje i sudjelovanje u obred. 
nim činima.“ 

Mjesto za oltar je podignuto za dvije stepenice, a posred 
tog. prostora smješten je kameni oltar. Prostor je očito u 
skladu. s liturgijskim propisima. Ali smatram da nije pogo- 
đena ni veličina ni oblik oltarne menze. Oltar je i nezgrapan i 
malen. Znamo da. je oltar ustvari stol, koji simbolizira okup- 
ljanje, zajedništvo, prijateljstvo, gošćenje. Ta ista simbolična 
svojstva mo mati i oltar —- središte okupljanja određene 
župske zajednice. i zato, kad se postavlja oltar, vije samo u 


SPLIT — ŽUPA SVETE OBITELJI: UNUTRAŠNJOST: NOVE ŽUPSKE CRKVE 

pitanju njegova funkcija, njegova prostorna dostatnost, već 
se mora imati pred očima i gore spomenuta simbolika, pa mu 
prema tome odrediti i oblik i veličinu. 

Velik dio zidne plohe iza oltara je ustakljen. Ustakljena 
ploha je u isto doba i snažan izvor dnevnog svjetla. Ipak mi- 
slim, da nije u pitanju dnevno svjetlo u crkvi, kad ga ionako 
dosta ima iz potpuno ustakljenog pročelja. Tim više što je 
takvo svjetlo, dolazeći s leđa, i vrlo ugodno. I kad ne bi bilo 
dovoljno svjetla s pročelja, pozicija iza oltara, osobito onako 
nisko, ne bi smjela biti korištena za izvor dnevnog: svjetla. 
Oltar.je naime središnja točka crkve. Prema njemu je pogled 
prisutnih stalno usmjeren, ali u ovom slučaju suočen i s 
jakim izvorom svjetla, koje mu ne pada posve ugodno, pa 
ga i smeta. Poziciju oltara se moglo idealno osvijetliti s kro- 
va. Vjerujem, da je za takvo osvjetljenje krov kakav jest pru- 
žao tehničke mogućnosti. . 


Po mom mišljenju je i električna rasvjeta slabo riješena. 
Na boćne zidove, po njihovoj čitavoj dužini i u malim razma- 
cima, po prilici jedan metar ispod krova, postavljene su u 
malim sjenilima reflekta žarulje. One, tako postavljene, bli- 
ješte. Smatram da su se za elektničnu rasvjetu izvrsno mogle 
iskoristiti udubine u krovu. I čudim se đa to nije učinjeno. 


KMAN (Split) 


e: Salezijanci su na Kmanu (sjeverna periferija Splita) sa- 
građili uz pomoć vjernika oveću bogomolju, koju bismo mo- 
gli, s obzirom na dimenzije (21x12x7 m), »krstiti« i crkvom. 
Površina crkve iznosi 250 m?. Dimenzije crkve su uvjetovane 
urbanističkim planom tog dijela grada, a vezana je uz župski 
stambeni objekt. Crkvu je projektirao ing. Vladislav Ljolje 
iz Omiša, a gradnju je organizirao župnik Petar Šimić. 


“Crkva je sagrađena u rekordnom roku od osam mjeseci 
iz armiranog. .betona i betonskih elemenata (bloketi). Posve- 
ćena je Mariji Pomoćnici od nadbiskupa dr Frane Franića 22. 
kolovera 1974. << 


Temeljne: žiačajke. građevine jesu jednostavnost oblika 
ti svrsishodnost prostora, Po svom. izgledu nije nametljiva. za 
svoj okoliš, a opet je od njega različita. Križ na pročelju, 
kojega se vertikala proteže po cijeloj visini i strši iznad 
krova za koji metar, govori o karakteru i namjeni objekta. 
Čini se da bi još snažnije djelovao, da je i horizontala križa 
.još više protegnuta. 

Unutrašnji prostor crkve je vrlo lijep u svojoj jednostav- 
nošti. On pruža posjetiocu mogućnost ugodnog boravka. U 
njemu nema ništa suvišno. Boje, u kojima prevladavaju sivo- 
-plavi tonovi, dobro su složene. Ipak malo disonantno djeluje 
blijedo-crvena boja na pozadinskoj plohi svetišta. Tlo je 


SPLIT — KMAN:. NOVA ŽUPSKA CRKVA 


crkve prekriveno teraco-pločama u imitaciji mramora; I to 
je po sebi dobro. Samo je šteta što je prilično dobar izgled 
tla pokvaren »sagom« širine oko dva metra, koji se pruža od 
ulaza do svetišta. »Sag« je »satkan« od teraco-ploča znatno 
tamnijim od onih kojima je prekriven ostali dio crkvenog 
prostora. Takvim rješenjem prostor nije nipošto obogaćen, 
već je samo nepotrebno skrenuta pozornost posjetioca na tlo. 
To je trebalo izbjeći. 


Svetište je od lađe odijeljeno sa dvije stepenice. Kameni 
je oltar, s obzirom na prostor svetišta, postavljen asimetri- 
čno, što meni osobno dobro stoji. 


Iznad ulaza u crkvu podignut je elegantni, funkcionalni 
i prostrani kor. 


Dnevno svjetlo i električna .rasvjeta zadovoljava. 
Crkva je namještena i novim hrastovim klupama. 

SPLIT — KMAN: UNUTRAŠNJOST NOVE ŽUPSKE CRKVE o 


“Ina kraju, kad je riječ o novoj kmanskoj crkvi, možemo 
reći da je sve učinjeno brzo, jednostavno, svrsishodno i rela- 
tivno jeftino (oko -350.00..din). Ovdje je novac ekonomično 
uložen. Tim više, kad znamo, da je na:drugoj strani sam krov 
crkve Svete Obitelji (Trećoredci) u Splitu stajao gotovo koli- 
ko čitav objekt na Kmanu. 


' OTOK (Cetinski dekanat) m o o 

Otok, slikovita župa u cetinskom krajoliku s pravom se 
ponosi novom župskom crkvom Svetog Luke. Građevinski 
radovi su započeti godine 1970, a dovršeni u rekordnom vre- 
menu, godine 1971. Radove je na izgradnji crkve vodio i orga- 
nizirao župnik o. Augustin Krolo. Crkvu je projektirao ing. 
o. Pio Nuić iz Mostara u obliku oktogona (23x23 m). Visina 
crkve, odnosno zvonika s križem, iznosi 23 m. To je vrlo 
zamašan objekt. Podignut je u kombinaciji armiranog betona 
i betonskih elemnata (bloketi), i to vlastitim snagama župe, 
koja broji oko 500 obitelji i 2.700 duša. mo : 

Zaslužuje spomenuti i izgradnju dviju dvorana za vje. 
ronauk. One su prislonjene uz jugoistočni dio crkve, pa tako 
s crkvom čine jednu arhitektonsku cjelinu. Dvorane su doista 
izvrsna rješenja za brojnu djecu tako velike župe: Međutim, 
one su crkvu odveć tlocrtno razvukle, pa je tako sama crkva 

izgubila na svojoj skladnosti. Bilo bi bolje da su sagrađene 
odvojeno od crkve, a terena je zato bilo dosta, pa bi i izgled 
građevine bio daleko estetskiji. 


Projektant, slijedeći logičku raščlambu samog tlocrta, 
formirao je zvonik, koji izrasta iz središnje točke samog 
objekta, od osam stupova na koje je smještena i mala kupola 
zvonika. Ako se projektant odlučio (ne ulazim u pitanje kon- 
struktivnosti i statičnosti pozicije) da smjesti osam stupova 
na tako malom prostoru, onda su oni trebali biti izvedeni s 
više osjećaja za ležernost.i eleganciju. Ovako djeluju prena- 
glašeno i preglomazno, pa čitavoj konstrukciji daju dojam 
nepotrebne težine. : 


< OTOK: NOVA ŽUPSKA CRKVA 


Ke Ulaz u i crkvu, koji vodi kroz-tro ja vrata, zaštićen je.tri- 
jemom : (nadstrešnica) Trije je izvučen iz tlocrta crkve i 
j podignut je po čitavoj dužini zapadne stranice oktogona. Sve 
je to u redu i svrsishodno, Samo čemu služe dva glomazna, 
okrugla stupa, koja su postavljena na prijelazu sa stubišta u 
trijem? Oni trijem dijele u tri jednaka dijela.: Zar trijem, 
kao i pročelje crkve, ne bi bilo daleko ljepše da nije tih 
dvaju stupova? Već se.na prvi pogled vidi da nemaju ni 
konstruktivne ni organske veze s objektom. Oni nemaju što 

nositi. Očito je da su sami sebi svrha. Postavljeni s namje- 
rom da prostor i izgled crkve »obogate«, oni ga ustvari na“ 
grdiše. mE s... 
Irješenje srednjeg dijela objekta (srednji s obzirom na 
prizemlje i zvonik) tipično je paviljonsko. On je sav po čita- 
ovoj svojoj visini i opsegu u staklu. Po. mom mišljenju osnov- 
ni nedostatak takvog rješenja leži i u činjenici, što će velike 
staklene plohe omogućiti i prodor snažnog svjetla u crkvu. 
Čovjek će se osjećati kao na oivorenom. Tako jaki izvori 
svjetla bit će vjerniku samo smetnja, pa bi trebalo naći.na- 
čina (zastori ne bi došli u obzir), da se prodor svjetla disci- 
plinira, ako se želi u takvom prostoru boravak učiniti pogod- ' 
nim za sabranost. i 
Unutrašnji prostor ćrkve je ožbukan. Nazire se i domi- 
nantno mjesto za oltar. Plato za oltar je uzdignut iznad tla 
Crkve za pet stepenica. Oltar, ambon, krstionica, sedes, na- 
mještaj, kao i električna rasvjeta, još nisu postavljeni. I kako 
svi ti elementi sačinjavaju. važnu komponentu za konačni iz. 
gled ponutrice, to ni konačnu ocjenu unutrašnjeg prostora 


OTOK: UNUTRAŠNJOST NOVE CRKVE 
nije moguće dati. Međutim, taj prostor gledan sam za sebe, 
snažno se doima. To važi i za čitav objekt uza sve njegove 
estetske manjkavosti. Vjerujem da bi na takav objekt bila 
Ponosna svaka sredina, pa i gradska. I svi oni koji su se 
trudili na njegovoj realizaciji zaslužuju iskreno priznanje. 

OMIŠ 

Oko tri kilometra jugoistočno od grada smješteno je 
novo omiško groblje. Groblje je u formiranju, Na zapadnoj 
strani groblja, lijevo od ulaza sagrađena je iz cementa mrt- 
vačnica i čekaonica s trijemom. To su prizemni objekti. Uz 
te objekte sagrađena je godine 1971, također iz cementa i 
grobišna crkva, koja visinom nađvisuje spomenute građevine, 
Objekti su prekriveni kupom kanalicom. Takvo je rješenje 
grobišnog kompleksa, s obzirom na izgradnju crkve, jedin- 
stven slučaj na području splitske nadbiskupije, pa ga zato 
i spominjem. 

Iz pročelja crkve s desne strane izrasta mali zvonik. Či- 
tava se građevinska kompozicija lijepo i skladno doima. Sma- 
tram da bi dojam bio još povoljniji, da su stupovi, a time i 
lukovi trijema ponešto viši. I funkcija trijemskog prostora 
je to iziskivala. 

Unutrašnjost crkve (40 m?) karakteristična je po svojoj 
jednostavnost. U njoj je smještena samo oltarna menza pre- 
ma puku. U planu je postavljanje većeg i umjetnički vrijed- 
nijeg križa s korpusom na zidnu plohu iza oltara. To je dobro 
zamišljeno. Međutim, smatram, da bi s obzirom na namjenu 
prostora (sprovodni obredi) na istoj poziciji vrlo dobro došao, 
pa čak i bolje, lik uskrslog Krista. 


OMIŠ: CRKVA NA NOVOM GROBLJU 

Istina, i križ je znak pobjede nad smrću, ali, znamo, tek 
poslije Kristova uskrsnuća, U crkvi se, naime, obavljaju po“ 
sljedinji ispraćaji pokojnika. Upućuje im se posljednja riječ. 
Nada i vjera u uskrsnuće ublažuje bol odlaska i rastanka. 
Takvoj nadi i vjeri je temelj uskrsli Krist. 

Ako bismo se pak odlučili na postavljanje i križa i lika 
uskrslog Krista, onda bi se križ mogao postaviti iza oltara, 
kako je zamišljeno, a lik uskrslog Krista na zidnu plohu iz- 
nad izlaza ili na desno do izlaza iz crkve. I tako postavljeni 
lik uskrslog Krista bio bi znak i dokaz da posljednji ispraćaj 
pokojnika nije ispraćaj u smrt nego u Život. 

* Projekt za čitavu građevinsku kompoziciju skupa s crk- 
vom izradio je arhitekt Frano Gotovac iz Splita. Crkva je 
zauzimanjem župnika Joze Jurića sagrađena o trošku župske 
zajednice. 


PODSTRANA (Poljički dekanat) 

Župa, smještena uz more, nadomak Splitu, broji oko 
1.600 duša. 

Ovdje susrećemo tlocrtno kružni oblik nove crkve. Sa- 
građena je iz armiranog betona i betonskih elemenata (blo- 
“keti). ' 

Već je na prvi pogled jasno, da između ovog oblika crkve 
i onog u Vidonjima postoji očita genetska srodnost, pa to 
upućuje na istog projektanta, kojega su projektantske zami- 
sli vezane uz krug. I prema tome je autor projekta nove žup- 
ske crkve Gospe od zdravlja u Podstrani ing. arhitekture 
Đema Hamzić iz Rima. ' ' 

Međutim, već unaprijed mogu reći, daje nova župska 
crkva u Podstrani daleko skladnije i vrijednije građevinsko 
ostvarenje u usporedbi s novom župskom crkvom u Vido- 
njima. ' ' 
Gradnja crkve započeta je godine 1967. Radove vješto 
organizira i bori se za novčana sredstva skupa sa Župskim 
pastoralnim vijećem i vjernicima Podstrane župnik Zdravko 
Čulić. Pokriće troškova gradnje, a oni nisu mali, snosi župska 
zajednica. Crkva je koncem godine 1970. stavljena pod krov, 
što je svakako velik uspjeh. Posveta nove crkve predviđena 
je za 21. studenoga 1972. X 

Čitavim južnim polukrugom građevine, koji gleda prema 
moru, a to bi trebalo biti i njezino pročelje, proteže se pri- 
zemno vrlo ugodan prostor atrija. Taj je prostor ispresijecan 

PODSTRANA: NOVA ŽUPSKA CRKVA U GRADNJI 


stupovima - nosačima. Iz atrija se stupa u unutrašnjost crkve, 
S jedne i druge strane ulaza u unutrašnjost crkve vode pro- 
strane stepenice na balkon-galerije, koje se protežu čitavim 
južnim polukrugom građevine. Smatram da je to dobro rje- 
šenje, iako stubište ponešto razbija cjelovitost unutrašnjeg 
prostora, pa je stoga i smetnja njegovoj funkciji, Balkon, 
sam za sebe gledan, dobro stoji. 


Mjesto za oltar predviđeno je u centru sjevernog dijela. 


polukruga. Ono nije arhitektonski nimalo istaknuto, pa se 
zato ovdje ne može govoriti o svetištu u klasičnom smislu. 

Stožasti krov nose jaka armirana rebra. On je po svojoj 
sredini presječen i opet nastavljen, da bi se tako dobilo 
i otvore za, nadamo se, vrlo ugodnu rasvjetu crkve. 


Radovi na uređenju ponutrice crkve su u tijeku. Među- 


tim, njezin vanjski izgled, osnovne konture objekta su kona- 
čne, pa bi se o njemu mogao dati sud. 

Objekt, u cjelini gledan, u sebi nosi slabije izražene ele- 
mente istočnjačke arhitekture. To je razlog, da takav gradi- 
teljski izraz ne odgovara našoj graditeljskoj kulturi. Objekt 
se očito nije dobro uklopio u svoj okoliš. Inače, sam po sebi 
gledan u cjelini i apstrahirajući ga od ambijenta, ugodno 
djeluje. Zvonik će svakako upotpuniti građevinsku kompozi- 
ciju i prolazniku naglasiti njegov karakter. I kupa kanalica 

koja će se postaviti, doprinijet će da se ublaži dojam orijen- 
talnosti. Naime, kupa kanalica i kamena ploča karakteristična 
su krovna rješenja za gotovo čitav hrvatski priobalni pojas. 

Uz sjeverni dio polukruga građevine smještene su po- 
moćne prostorije i župski stan. Stan se nalazi na sjevero- 
istočnom dijelu polukruga, a pomoćne prostorije, učionica 
i sakristija, na sjeverozapadnom dijelu. Svojom visinom prate 
visinu zidova crkve, a tlocrtno se izdvajaju iz kružnog oblika 
građevine. Bilo bi bolje da nije na taj način riješeno pitanje 
pomoćnih prostorija i župskog stana. | 

Naime, u svojim tlocrtnim osnovama kružni oblik građe 
vine ne »trpi« takve priljepke. Oni se doimlju kao neke »otek. 
line«, ili, još slikovitije rečeno, »divljake«, koje uz deblo 
stabla izbijaju iz zemlje i nagrđuju ga. Pomoćne prostorije: | 
i župski stan nisu organski vezane uz kružni objekt crkve, 
pa djeluju nametnuto i neskladno. 

Dakako, da je stilska harmonija objekta time narušena. | 
On je izgubio i na čistoći forme. Umanjena je i funkcional- 
nost pomoćnih prostorija. To je, po mom mišljenju, jedini 
ozbiljniji nedostatak vanjskog izgleda građevine. 

Župski stan i vjeronaučnu učionicu trebalo je bezuvjetno 
odvojiti od crkve kružnog oblika. Time bi crkva poprimila 
.estetskiji izgled, a u župskom stanu i pomoćnim prostorijama 
izbjegla bi se skučenost, koja je upravo posljedica tog spa- 
janja s crkvom. 

Privremena rješenja 


Kako se Split širio, tako je rasla i potreba za pastoral- 
nim centrima u novim dijelovima grada. To je riješeno na taj 
način, da su u novoosnovanim župama podignute župske kuće, 
a u njihovom prizemlju bogomolje - kapelice. Time se izvrsno 
doskočilo vjerskim potrebama vjernika. Takva rješenja susre- 
ćemo na Škrapama, Visokoj (Isusovci) i Brdima. Sve je to 
istočna periferija Splita. 


SPLIT — VISOKA: VJERONAUČNA DVORANA, KAPELICA I.STAN 


Isto tako dić 1962. u župi Duće (Poljički dekanat) 
podignuta je kapelica (prizemlje) u kombinaciji sa stanom 
(kat) zalaganjem župnika Josipa Perice. Sada su u toj župi 
u tijeku pripreme za gradnju nove župske crkve. Temelji 
s potpornim zidom već su naliveni. Brigu o gradnji vodi novi 
župnik Ciro Žamić. ' 

Nešto je slično, ali još nedovršeno, učinjeno i u Metko- 
viću II — na Jerkovcu (župnik Ćiro Burić). Podignuta je 
zgrada veličine 20x10 m i iskorištena za stan župniku (kat) 
i crkvu (prizemlje). 

I u Slivnu-Ravnu (Neretvanski dekanat) sagrađen je uz 
novu jadransku cestu objekt, kojega prizemlje služi za kape- 
licu, a kat za stan župniku. 


I na području velike sinjske župe u godini 1971. podig- 
nuta su dva vjerska »servisa« u Glavicama i Brnazima. Oni 
će služiti za održavanje vjeronauka i za vjerske obrede. Zgra- 
de imaju i manje pomoćne prostorije. Objekte je projektirao 
splitski inžinjer Ante Barač. Takvi su objekti s pastoralnog 
stajališta od neprocjenjive važnosti. 


SINJ: VJERSKI »SERVIS« U BRNAZIMA 


PLANOVI 


Valja spomenuti da se vrše pripreme za gradnju novih 
crkava u Svibu (Imotski dekanat), u Krušvaru (Kliški deka- 
nat) i Jesenicama (Poljički dekanat). 


KIKI 


I na kraju ovog prikaza nameće se opći zaključak: este- 
tika, skladnost i funkcija unutrašnjeg prostora sagrađenih 
crkava ostavlja povoljniji dojam od njihova vanjskog izgleda. 

Važne komponente unutrašnjeg 
izgleda crkve 


1. BOJENJE CRKVE 


U bojenju crkve u posljednje vrijeme zapaža se vidljiv 
napredak. Nije uvijek i svugdje sve pogođeno, ali nastoji se . 
izbjegavati kič, koji se najčešće očitovao u vrlo jarkim i slabo 
složenim bojama. Sve je manje vidjeti »cvitića« i »zvizdica«, 
što je opet bio neukus posebne vrste. Takvoj vrsti neukusa 
bile su podložne osobito crkve po selima. I dekoriranje je 
potpuno iščezlo. Ono je bilo karakteristično za razdoblje iz- 
među dva svjetska rata. Danas prevladava tonsko bojenje i 
redovito se na zidove polažu pastelne boje. Takvo bojenje 
može biti izvedeno u tehnici vapna sa zemljanim bojama i u 
polikoloru (plastični materijali). Tonsko bojenje u spomenu- 
tim tehnikama omogućava lakšu i češću obnovu crkve, što 
je za društvene prostorije posebno značajno, imajući u vidu 
i higijenu prostora. 


Bojenje crkvenih zidova. uljnom tehnikom. pokazalo je 
dosta slabosti. Takav je nad i skup. Ako su tome zidovi pod- 
ložni vlazi, izgled crkve se bržo kvari i novac je tada uzalud 
utrošen. Zidovi su zatvoreni, ne dišu. U takvoj je tehnici iz- 
gled crkve teže i obnoviti. Ukratko: ne vidim ni jedan razlog, 
koji bi govorio u prilog primjene uljne tehnike kod bojenja 
crkava. 


Bojenje ii tehnika bojenja je vrlo važna komponenta iz- 
gleda crkve. Prema tome bi i taj predmet svakako zasluživao 
temeljitiju obradu i opširniji osvrt. To je tema za posebnu 
raspravu. 


2. OSLIKAVANJE CRKVE 


Oslikavanje crkava je gotovo već potpuno napušteno. Ne- 
koliko godina unatrag bi se još mogao susresti pokoji poku- 
šaj, i to, dakako, neuspio. Župske zajednice nemaju novaca 
za takve radove, a nedostaju i stručne osobe, kojima bi se 
s povjerenjem mogao povjeriti taj posao. Ali ne samo to. 

I promjena tehnike gradnje i materijala (danas se često 
cementni zid ne prekriva žbukom) ne predviđa oslikavanje, 
pogotovo ne ono klasično. ' 

O slici (relijefu) u novoj župskoj crkvi u Zagvozđu (Imot- 
ski dekanat) govorio sam u okviru osvrta na gradnju te crkve. 
I prema tome o toj slici A. Stanojevića ne bih imao što 
dodati. 

Župska crkva u Kaštel Kambelovcu (Solinski dekanat) 
oslikana je i obojena prije petnaestak godina uljnom tehni- 
kom. Slike, medđaljoni, figurativne i simbolične smještene su 
pod sam strop vrlo visoke crkve (oko 10 m). One su po za- 
misli, sad već pokojnog, župnika Kažimira Sinovčića i slikara 
Nikole Samarđije trebale biti kateheze u slici. Međutim, zbog 
nepovoljne pozicije i slabih izražajnih kvaliteta slika, zamisao 
nije u potpunosti uspjela. 

I u Kostanjima (Poljički dekanat) vide se tragovi takvih 
slabih pokušaja oslikavanja. Iznad trijumfalnog luka vidimo 
trnje, grožđe, kalež, zrake i golubice. Simbolični crtež, rad 
Nikole Samarđije, je odveć razvučen. Doima se vrlo sladu- 
njavo — prava nadriumjetnost. 


KOSTANJE: UNUTRAŠNJOST ŽUPSKE CRKVE (IZNAD TRIJUMFOLNOG LUKA 
VIDI SE SIMBOLIČNI CRTEŽ O KOJEM JE.RIJEČ U TEKSTU) 


I u svetištu Gospe od zdravlja u Splitu susrećemo po 
čitavoj zidnoj plohi iza glavnog oltara, prije desetak godina 
komponiranu, umjetničku sliku akademskog slikara Ive Dul- 

čića. Slika je rađena u tehnici affresco i u nekonvencional- 
nom umjetničkom izrazu. Čitavim prostorom ne samo osli- 
kane plohe, nego i cijele crkve, dominira impozantna figura 
Krista Kralja. To je poslije II. svjetskog rata kod nas naj- 
monumentalnije slikarsko djelo sakralnog značenja. Tumač 
slike nalazi se kod ulaza u crkvu. 


U Sinju, u svetištu Gospe Sinjske, vidimo na djelu maj- 
storski kist akademskog slikara Bruna Bulića. Ima vrijednih 
umjetničkih ostvarenja, premda to za plafonsku sliku Gospi- 
nog uznesenja ne bih mogao reći. Sve su slike rađene u kon 
vencionalnom klasičnom izrazu. 


3. PRIRODNO I UMJETNO SVJETLO U CRKVI 


Znamo da je svjetlost važna za biološki razvoj čovjeka 
i uopće za život na zemlji. Svjetlost, i prirodna i umjetna, 
podražajno utječe na mnoge čovjekove funkcije, na raspolo- 
ženje i na ponašanje. Koliko na otvorenom, toliko .i u zatvo- 
renom prostoru. Svjetlost je nerazdruživi pratilac čovjekov, 
pa mu je često izvorom estetskih doživljaja i vrlo snažan 
osjetni izvor raspoloženja. I, imajući pred očima čovjeka, 
svjetlost, rasvjeta sama po sebi ne smije biti cilj, svrha, već 
sredstvo za čovjeka. Danas se u arhitekturi pridaje vrlo veliku 
ulogu svjetlu, prirodnom ili umjetnom, te svrsi svjetla. 


»Htio sam stvoriti mjesto šutnje, mira, svjetla i unu- 
tarnje radosti«, kaže Corbusier za svoju modernu crkvu u 
Ronchampu, Naravno nije svejedno koliko će svjetla i na koji 
način biti pušteno u jednu prostoriju, bila ona soba, učionica, 
crkva itd. Svjetlo može da smiruje, ali i da uznemiruje, već 
prema tome s kolikim je intenzitetom i na koji način prodrlo 
u zatvoreni prostor. Svjetlo, prirodno i umjetno, treba pode- 
siti tako, da se čovjek pod njegovim utjecajem smireno, ugo- 
dno i staloženo osjeća, da mu ono godi, a ne da ga uznemiruje 
i rastresa. 


Svjetlo treba učiniti izvorom radosti i veselja. Ono u 
crkvi skupa s arhitektonskim oblicima i volumenima, s boja- 
ma i liturgijskim zbivanjima treba da se slije u jedno i đa 
sve te elemente povezuje i prožima. Njega treba prilagoditi 
čovjeku i oblikovati prema prostoru, ako želimo da doprinosi 
duhovnoj atmosferi, Tonovi umjetne rasvjete treba da dje- 
luju kao tonovi i zvuk skladnog orkestra, 

Ovdje nemam namjeru da o značenju svjetla i dobre ras- 
vjete opširno raspravljam. Napominjem, da je moja studija 
o tom predmetu objelodanjena u »Službi Božjoj«, br. 2, Ma- 
karska 1967. Tiskana je i kao posebni otisak. 

I na temelju svega, .što je kroz posljednjih nekoliko go- 
dina učinjeno, može se zaključiti, da se vodi računa o tome 
(iako se to ne bi moglo reći za sve upravitelje crkava), da 
crkva bude što ugodnije osvijetijena, bilo danjim, bilo elek- 
tričnim svjetlom. Sve više se izbjegava upotreba električnog 
svjetla u svrhu dekorativnosti, a prevladava njegova temeljna 
funkcija: osvijetliti prostor i učiniti ga ugodnim za boravak. 
Klasična žarulja s niti sve više potiskuje fluorescentnu ras- 
vjetu. Nastoji se postići indirektno osvjetljenje, što je sva- 
kako najprokušaniji i najsigurniji način dobre rasvjete. To 
ne znači da se još uvijek ne naiđe na rasvjetu provedenu po 
starim, pogrešnim kriterijima, koji u svjetlosti i rasvjetnim 
tijelima vide gotovo jedino dekorativnost. Smatram, da ćemo 
u novoj župskoj crkvi u Podstrani imati dobro danje svjetlo, 
koje će dolaziti iz presječenog stožastog krova. . 

Međutim, događaju se i ovakve stvari. Crkva se sagradi, 
pa čak iznutra i uredi, a onda se tek počinje misliti na elek-: 
tričnu rasvjetu. Takav slučaj smo imali u novoj:župskoj crkvi 
u Kučićima. Projektant već kod nacrta crkve mora stvoriti 
plan rasvjete. Mora misliti na smještaj rasvjetnih tijela. U 
protivnom rasvjeta neće biti svrsishodno i dobro riješena. 


4. NAMJEŠTAJ CRKVE 


Namještaj je vrlo važna i odlučujuća komponenta izgleda 
crkve. U namještaj crkve bi u širem smislu. riječi pripadao 
i oltar, pa svetohranište (makar za neke crkve), ambon, krsti- 
onica itd. U strogom smislu riječi u namještaj bi pripadale 
klupe. Kroz jedan i drugi oblik namještaja trebalo bi da se 
provlači temeljna stilska zamisao objekta. 

Ovisi često o novčanim mogućnostima kakvi će se mate- 
rijali upotrijebiti za namještaj. Bitno je ipak, da on ne bude 
u stilskoj disonanciji s općim izgledom crkve. 

Što se ne smije zanemariti kod 
planiranja gradnje 


.1. PODNEBLJE - SREDINA 


Podneblje i sredina u kojoj će objekt biti sagrađen prvi 
je i odlučujući čimbenik kod odabiranja oblika i stila građe- 
vine. Pojam podneblja moramo svakako uzeti u širem smislu 
riječi. Gae 

Svaki kraj ima svoje. građevinske specifičnosti, pa radilo 
se o gradskoj ili seoskoj sredini. Sva ta građevinska obilježja 
jednog kraja mogu i u novoj, suvremenoj gradnji biti primi- 
jenjena. I u suvremenom građevinskom materijalu, iako mož- 
da nešto modificirana, mogu naći svoju primjenu. Danas se, 
naime, malo gradi iz kamena. A kamen je u prošlosti bio 
gotovo jedini građevinski materijal na našim stranama. Da- 
nas se ipak. može lijepo kombinirati kamen s cementom. 


Mora se voditi računa o tome, da na jednom istom pod- 
ručju, primorska arhitektura ima svoje karakteristike, a ona 
već malo udaljenija od mora opet svoje osobitosti. 


Sve te osobitosti jednog kraja arhitekt mora poznavati, 
ako želi da se projektirani objekt prilagodi određenom pod- 
neblju. To je gotovo prvo i temeljno polazište, koje se u 
oblikovanju prostora ne smije zanemariti. Mora se voditi 
računa o prirodnim vrijednostima koje ć će u svoje krilo pri“ 
bvatiti objekt. 


U protivnom će doći do promašaja, kao što se dogodilo 
i događa, osobito: s projektima koje uvozimo. 


Naravno, takvi projekti se izrađuju, a da se ne poznaje 
ili se samo površno poznaje sredina u koju će se objekt smje- 
stiti. Možda često nedostaje i snimljen lokalitet. Vrijednost 
takvom projektu ne želi nitko osporavati. Promatran sam za 
sebe može biti dobar, pa i odličan. No s obzirom na kraj 
i područje u kojemu se treba realizirati, može biti neprikla- 
dan. I već zbog toga orijentacija na strane projektante za 
naše crkve, osobito one za seosku sredinu, najčešće je po- 
 grešna. A upravo projektima koji su importirani pristupamo 
često bez ikakve kritičnosti. Čim je iz uvoza, računa se da 
je i bez mane. : 

Ne smijemo smetnuti s uma, da domaći čovjek s više 
osjećajnosti i ljubavi doživljava svoj kraj nego stranac, pa 
će tu ljubav i osjećajnost znati unijeti i u projekt. To strancu, 
naravno, nećemo zamjeriti. 


2. NACIONALNA GRADITELJSKA BAŠTINA 


Hrvatski se teritorij nalazi na takvom zemljopisnom po- 
ložaju, da hrvatsko graditeljstvo uopće, pa prema tome i 
sakralno, nije moglo izbjeći utjecaje ni s Istoka, a naročito 
sa Zapada. Taj je utjecaj osobito znatan u našim južnohrvat« 
skim, primorskim gradovima. U njima se isprepliću utjecaji 
romanike, gotike, renesanse i baroka, pa i najnovijega mo- 
dernog arhitektonskog izraza. što se od ovih gradskih sre- 
dišta više udaljujemo, taj je utjecaj sve slabiji. Ako je sta- 
noviti graditeljski stil i primijenjen na udaljenijem području 
od gradskih sredina, to je učinjeno toliko »stidljivo«, da je 
gotovo izgubio temeljne oznake raspoznavanja i razlikovanja. 


Strani se utjecaji u graditeljstvu na hrvatskom tlu ne 
mogu zanijekati. U tom pogledu se nema smisla zatvarati. 
»Budimo toliko razboriti da priznamo, da su naša djela da- 
leko od toga da bi bila potpuno naša« (Anatole France). 


Ali isto tako nalazimo primjera, osobito kad je riječ o 
starohrvatskoj arhitekturi, gdje u graditeljstvu potpuno pre- 
vladava izvorni hrvatski izraz. Takva se autentičnost posebno 
očituje na širem pojasu hrvatskog područja uz more. Razum- 
ljivo je da i graditeljstvo sjevernih krajeva Hrvatske ima 
svoja specifična obilježja. 


Starohrvatska se arhitektura odlikovala jednostavnošću 
graditeljskog izraza. A jednostavnost bi trebala biti i odraz 
jasnoće. Monumentalnost, u smislu dimenzija grandioznosti, 
u našoj starohrvatskoj graditeljskoj baštini ne susrećemo. 
Tome su svakako razlog naše tadašnje slabe tehničke i gospo- 
darske mogućnosti. I prema tome takav graditeljski izraz ne 
bi se smjelo smatrati siromaštvom duha i ideja. Neka misao, 
ideja i nadahnuće može se izraziti vrlo snažno, često i naj- 
profinjenije, na jednostavan način. Spomenimo samo naš 
starohrvatski pleter. Koliko je stilskog sklada u njegovoj jed- 
nostavnosti. On i danas nalazi svoju primjenu u hrvatskoj 
umjetnosti. 

Mi danas uglavnom gradimo iz armiranog betona. I u 
gradnji s takvim materijalom starohrvatski stilski elementi 
mogu naći svoje mjesto. Stari hrvatski graditelji, gradeći iz 
kamena, stvarali su vlastiti stilski izraz. Ako takav izvorni 
izraz nije uvijek došao do izražaja, onda su objektu ipak 
davali svoj autentični naglasak. To mogu i suvremeni gradi- 
telji postići, gradeći iz cementa. 


Napokon, mi ne možemo poreći strane utjecaje i na sve 
vrste hrvatskog književnog izraza. Uzora ima. Uzori su i po- 
trebni. Ali nesumnjivo smo ostvarili autentični hrvatski izraz 
i u književnosti, i u kiparstvu, i u likovnoj umjetnosti, a da- 
nas i u filmskoj umjetnosti. Tek ono što je izvorno postaje 
vrijedno, zanimljivo, izuzetno i trajno. 


Staro graditeljsko nasljeđe može se i u suvremenoj grad-. 
nji koristiti. Ono može i obogatiti suvremeni graditeljski izraz, 
koji će nastojati te stare građevne oblike još više razviti 
i usavršiti. Hrvatska danas ima za takva građevna komponi- 
ranja vrsnih arhitekata. 


Arhitektura je, pa i ona najprimitivnija, jedan od izraza 
životne snage i pojedinaca i naroda. Ona je i manifestacija 
pogleda, mišljenja, ideja. Kako je i život u jednom nepresta- 
nom gibanju, razvoju, to je i arhitektura tome podložna, 
budući da je sa životom u uskoj uzročnoj vezi. Ona je rezultat 
životnih potreba. Život ne poznaje statičnost. I arhitektura 
isto tako. Uvijek je u traženju novih izraza, oblika. U tome 
i jest njena draž i neiscrpan izvor novih zamisli. 


Tako i stari graditeljski oblici u novom izrazu mogu naći 
plodno tlo novoga rasta. Gradeći novo, a imajući pred očima 
staro, može nam pomoći da novi objekti budu izvorniji, sklad- 
niji, a često i jeftiniji za izgradnju. 


I kad se jednom takvom sakralnom objektu dade hrvat- 
ski, bilo stari ili suvremeni izraz, onda on tek svraća na sebe 
oko domaćeg i stranog posjetioca. Plagijati nisu ni zanimljivi 
ni atraktivni. Kad turist obilazi svijetom, želi vidjeti nešto, 
različito od onoga, što gleda u svome kraju. 


I zato kad se radi o sakralnom objektu koji će stajati 
na hrvatskom tlu, on treba da bude izraz hrvatske duše ili 
izraz stranca koji dobro poznaje tu dušu. I kad projekt rađi 
nadahnuta duša hrvatskog graditelja, onda će on naći pravu 
kolijevku pod našim podnebljem. Tada asimilacija sa sredi- 

nom neće biti problem, a niti će kontakt vjernika s takvim | 
objektom i njegovim prostorom biti težak. Iz duše k duši. 


»Hrvatska arhitektura mora tražiti vlastite putove istin- 
skog, samostalnog izraza na sintetiziranim stoljetnim iskus- 
tvima nacionalnog graditeljstva, kako bi suvremenim jezikom 
i ona dala svoj doprinos općoj svjetskoj likovnoj i arhitek. 
tonskoj situaciji.«?) 


3, IZVEDBENE I FINANCIJSKE MOGUĆNOSTI 


Projektant treba imati osjećaj za realnost. Osobito kad 
se radi o projektiranju sakralnih objekata, za čiju se izgrad- 
nju u našim prilikama teško namiče novac. Pomanjkanje tog 
. osjećaja može biti i na štetu njegove zamisli izražene u pro- 

jektu. 

On mora imajući u vidu zahtjeve suvremenog projekti- 
ranja, voditi računa i o materijalnoj moći određene župske 
ili šire zajednice. Mora prilagoditi projekt njezinim izvedbe- 
nim i financijskim mogućnostima. Svoju maštovitost u pro- 
jektiranju često mora obuzdavati stvarnim mogućnostima in- 
vestitora. Za maštovit projekt potrebna su i maštovita nov- 
čana sredstva. Vjerske zajednice danas takvih sredstava redo- 
vito nemaju. Ako nešto i imaju, do toga dolaze mukom, pa 
trebaju biti upotrebljena vrlo racionalno i svrsishodno. 


Vjerskoj zajednici je bitan prostor u kojemu će se okup- 
ljati pri vršenju vjerskih obreda. Taj prostor može biti obli- 
kovan na razne načine, u ovom ili onom građiteljskom stilu. 
Ali može jeftinije i skuplje. Sve će ovisiti o tome, što je u 
tom smislu kadra pružiti, i financijski i izvedbeno, dotična 
vjerska zajednica. Projektant s tim mogućnostima mora ra- 
čunati. U protivnom, već je prvi korak u pravcu ostvarenja 
zamisli o gradnji crkve pogrešan. 


Projekt mora biti financijski prihvatljiv, a izvedbeno mo- 
guć. Jedan projekt po sebi može biti dobar, ali ako je s obzi- 
rom na mogućnosti jedne vjerske zajednice neizvediv, onda 
on nije dobar. Tim više, kad nitko danas ne planira gradnju 
na jedno stoljeće, već sve mora biti gotovo kroz kratko vri- 
jeme, najviše za nekoliko godina. 


2) Duško Rakić: »UPROPASTITI — MOŽEMO SAMI, Hrvat- 
ski tjednik, br. 28, str, 15 — Zagreb, 29. 11. 1971. 

I odgovorne osobe određene vjerske zajednice ne smiju 
precijeniti svoje stvarne mogućnosti i prihvatiti projekt, koji 
im se možda dopada, a nisu ga u stanju realizirati. Ambicije 
su potrebne, ali moraju biti svedene u okvire stvarnih mo- 
gućnosti, . 

Što se u slučajevima nerealnog projektiranja događa, a 
osobito kad su u pitanju ekstravagantni objekti, možemo pret- 
postaviti: s poslom se počne, a onda :se negdje posred gradnje 
ili pri kraju klone, zbog spomenutih poteškoća. I da bi se 
nekako određenu vjersku zajednicu izvuklo iz kritičnog polo- 
žaja, projekt se počne prekrajati da bi ga se učinilo izvedi- 
vim. To prekrajanje često za sobom povlači i izobličavanje 
temeljne graditeljske zamisli projektanta, pa se na kraju sve 
skupa doima kao neka karikatura onoga što se planiralo. 

I zato uspjeh u građevinskim pothvatima, uz mnoge dru- 
ge faktore, može osigurati realni osjećaj i projektanta i inve- 
stitora, odnosno realna ocjena stvarnih mogućnosti određene 
župske zajednice. i 


4. KADROVI | 


Kadrovi su jedan od temeljnih uvjeta u realizaciji jednog 
građevinskog plana. 

Ali, gradnja često zapne ili se posao slabo izvede upravo 
zbog pomanjkanja stručnih kadrova. Nije lako doći do njih. 
I zbog toga su investitori, osobito u ruralnim područjima 
upućeni na nadrimajstore (svaka im čast — rade onako kako 
znaju), od kojih se, imajući u vidu njihove kvalifikacije, ne 
može očekivati solidan posao. I u pomanjkanju novčanih 
sredstava često su župske zajednice orijentirane na njih, jer 
su u svojim ponudama i kao radna snaga pristupačniji. Među. 
tim, kad se na kraju izvrši obračun, proizlazi da su zbog 
nesolidno izvedenog posla skuplji. Ako još k tome investitor 
(župnik redovito odlučuje) pristupi uređenju crkve (rasvjeta, 
bojenje itd.) prema njihovom (ne)ukusu, onda će zaista po- 
stići potpuni uspjeh — neuspjeha. To se nažalost može do- 
goditi i događa se. 

I tako umjesto da se estetskim rješenjima utječe na pra- 
vilno formiranje njihova ukusa, oni naopako utječu na for- 
miranje ukusa i svećenika i vjernika. ' 

Uređenje crkve župnici ne smiju ispuštati iz ruku i pre- 
puštati nestručnjacima, koji nas često, s obzirom na konačni 
izgled, vode u neukusnu realizaciju. To dokazuje uređenje 

nekih novih i preuređenje starih crkava. Ako sami župnici 
nisu u stanju donijeti adekvatno rješenje za određeni slučaj, 
onda je potrebno savjetovati se sa stručnjacima. A to nije 
nikada na odmet, i to ne samo jedanput. 


koko 


Rezimiramo li iznesena zapažanja, dolazimo do stanovi- 
tih činjenica. 

Graditi je uvijek složen posao. I danas. Osobito ako se 
tom poslu pristupi — kako sam već naglasio — bez osjećaja 
za stvarnost. 

Osim općih poteškoća uz koje je vezana svaka gradnja 
i u svako vrijeme, danas je sakralna građevinska djelatnost 
opterećena i posebnim poteškoćama. Da nabrojim samo neke. 

— Nejasnoća cilja. To naročito važi za gradnje u seoskim 
sredinama. Često se zapaše, pa na što se umetne. Kakav-takav 
uspjeh, može garantirati jedino u svim detaljima razrađen 
projekt već na papiru. Treba jasno znati: što se želi i koliko 
se može. 

— Kronično pomanjkanje građevinskog materijala. 

— Pomanjkanje stručnih kadrova. 

— Pomanjkanje novčanih sredstava, što posebno susre- 
ćemo kod manjih vjerskih zajednica. 

— Rokovi. Istina, i rok izgradnje ulazi u plan gradnje. 
Ali zbog iznesenih razloga, rokove je danas teško ostvariti. 
I da bi se, recimo, mogla izvršiti planirana posveta crkve, 
radovi se završavaju navrat-nanos, A to je često na štetu 
i kvalitete i estetike. 


i 

Odnos svjetovnog i sakralnog 
graditellstva 


Između jednog i drugog graditeljstva ne može se posta- 
viti oštra granica. Jedno i drugo slijedi temeljne zakone gra-. 
diteljstva. Jedno i drugo se služi istim građevinskim materi- 
jalima, oblikujući sakralni, odnosno svjetovni prostor. Svrha 
im je jedna, samo izraz može biti različit. I prema tome oni 
se ne isključuju, nego upotpunjuju, isprepliću i utječu jedno 

.na drugo. Često se stapaju jedno s drugim. 


Posebno ih veže prostor i materija. I u oblikovanje tog 
prostora pomoću materije i svjetovno i sakralno graditelj- 
stvo treba da unese svoju ideju, misao, stil, izraz, nadahnuće. 

Odgovarajući primjer imamo i na području književnog 
izražavanja. ' 

Isti izražajni medij (riječi, izrazi, gramatička i stilska 
struktura) služi umjetniku da izrazi ljubavni, rodoljubni ili 
spiritualni osjećaj u pjesmi ili prozi. Ista materija — različiti 
izražaj. Sve ovisi o tome, kako su riječi prema unutarnjem 
nadahnuću složene i na koji se način nešto doživljava. 


Tako je i kod arhitektonskog izražavanja. Ista materija, 
ali različit izraz — svjetovni ili sakralni. Rekosmo, da su 
temeljni građevinski elementi zajednički jednom i drugom 
izrazu. Prirodno će kod gradnje objekta koji će služiti u svje- 
tovne svrhe prevladavati oni arhitektonski elementi koji će 
ga činiti takvim. Takvi elementi uz svjetovni izraz bit će 
njegov znak raspoznavanja od sakralnog objekta, 


To isto vrijedi i za sakralni objekt. On u sebi mora nositi 
elemente i sadržavati izraz po kojemu će se raspoznavati od 
objekta namijenjena svjetovnoj svrsi. Često to mogu biti ne- 
znatni, mali, jednostavni građevinski detalji, ali značajni za 
raspoznavanje. 

Sam križ, koji se najčešće običava vrlo naglašeno ili pak 
diskretno ubaciti u pročelje ili fasadu crkve, ne mora biti 
uvijek dostatan znak raspoznavanja. Sakralni objekt u sklopu 
građevina treba odmah prepoznati ne samo po križu ili zvo- 
niku, već po čitavoj njegovoj kompoziciji. Mora se već po 
vanjskom izgledu osjetiti, da je takav objekt zov prema nad- 
zemaljskom. On mora biti mjesto molitve, kutak tišine, sa- 
branosti i mira. »Njezin je prostor prije svega prostor u 

kojemu čovjek zastaje pred svojom sudbinom i pokušava joj 
razriješiti smjer.«?) 

I kao što se sakralni objekt po namjeni svoga prostora 
razlikuje od svjetovnog, tako se isto po svom izgledu i obliku 
mora od njega razlikovati. Namjena građevine u najvećoj 
mjeri diktira i usmjeruje njezin oblik i prostor. 

Međutim, danas se opaža težnja da se sakralno graditelj- 
stvo u svojim oblicima izjednačuje sa svjetovnim. To je po- 
sljedica modernog shvaćanja arhitekture, koja se svodi go- 
tovo na samu funkciju. Ali isto tako možemo u takvom izjed- 
načavanju nazreti izraz modernih koncilskih strujanja i ideja 
prilagođavanja u životu Crkve. 

Izgled crkve se želi približiti, recimo, izgledu tvorničke 
hale. Takve pak ili slične crkve više su plod tehnike, inženje- 
rije, nego izvornog nadahnuća, maštovitosti i invencije. 

Prostor u kojemu će se današnji čovjek sabrati, u kojemu 
će on moliti, razmatnati, potrebno je da i po svome izgledu 
bude različit od onoga u kojemu dnevno boravi i radi. Unu- 
tarnju promjenu sadržaja rada dobro je da prati i vanjska. 
On će u tom slučaju tu promjenu snažnije i doživjeti. 

Kazališna umjetnost neće se nikada odreći scenografije. 
Može se govoriti o različitim načinima scenskog izraza, ali se 
vrlo dobro zna, da scenografija izvrsno upotpunjuje umjet- 
nički doživljaj i pomaže snažnije doživjeti riječi, kretnje, 
geste (mimiku) glumca. 

I za liturgijski, religiozni doživljaj potrebna je, uz sve 
ostalo, i odgovarajuća scena. ' 

Uvjeren sam da i sa psihološkog gledišta stapanje (možda 
bi ovdje bio adekvatniji izraz »utapanje«) oblika sakralnog 
graditeljstva sa svjetovnim nema svoje opravdanje. Ako rad- 
niku, i ne samo radniku, dajemo crkvu u obliku tvorničke 
hale, što mu dajemo? On je svaki dan u takvom prostoru. 
Njemu je potrebna promjena okvira u kojem se vrši rad. 
I molitva je rad. Stoga je potrebna i promjena scene, koja će 
njegov unutarnji doživljaj religiozno prodahnuti i učiniti što 
snažnijim. Crkva - tvornička hala, neće u tom smislu inspiri- 
rati ni njega, ni bilo koga drugoga. ' 

Ja osobno doživljavam utapanje sakralnih građevinskih 
forma u profane kao nedostatak ideja, inspiracije. Ne bi li 
se to moglo uzeti kao znak da ideja Evanđelja gubi na pro- 
dornosti i zanimljivosti, pa se to, eto, reflektira i u sakralnom 


%) Željka Čorak: POVRATAK ZVIJEZDAMA, Hrvatski tjednik, 
br. 8, str. 19, Zagreb 4. 6. 1971. 


210 


graditeljstvu? Teško mi je tu građevinsku simbiozu, gdje se 
ona pojavi, tumačiti uzmicanjem Crkve pred svijetom ili pak 
skrivanjem od svijeta. Netko će je možda i tako protumačiti. 
Ali sam ipak uvjeren, da Evanđelje s takvom praksom više 
gubi nego dobiva. Sve to vodi, da se tako izrazim, u materi- 
jalnu sekularizaciju Crkve. Crkva se nipošto ne bi smjela 
plašiti svoga očitovanja svijetu, pa kad se radi i o graditelj- 
skom vidu njezine prisutnosti u njemu. 

A kad se radi o konkretnoj primjeni ovih tvrdnji na naše 
prilike, moglo bi se reći da je baš prilagođavanje ili stapanje 
sakralnog građevinskog izraza sa svjetovnim bilo i jedan od 
motiva, koji je donio prvu nagradu projektu ing. Vulina 
i ing. Jurasa u natječaju za Pastoralni centar svetog Petra u 
Splitu, u veljači godine 1971. To spominjem zbog toga što 
bi kompleks Pastoralnog centra svetog Petra u Splitu trebao 
biti u nekom smislu reprezentativni objekt suvremenog sa- 
kralnog graditeljstva. 

Crkveno graditeljstvo ne smije zanemariti vertikalnu zna- 
čajku Evanđelja. Gradeći crkvu, ustvari propovijeđamo Evan- 
đelje. Gradnja je izraz vjere. Stari su majstori znali čitavu 
katehezu isklesati u kamenu (portal trogirske katedrale). Gra- 
đevinski oblik crkve trebalo bi da »vuče« gore, da nadahnjuje 
i upozorava na svoju prisutnost. 

Onaj nadzemaljski elemenat što ga Evanđelje u sebi nosi 
i čovjeku saopćava, a to je zapravo njegova bit, trebao bi biti, 
koliko je to moguće, izražen i vidljiv u materiji i obliku 
sakralnog objekta. 

U povijesti crkvenog graditeljstva, kroz sve njegove slo- 
.gove, vidljiva je težnja za takvim izražavanjem. Putem sim-. 
bola, slika i oblika izvedenih u materiji nastojalo se naglasiti 
i vertikalnu, nadzemaljsku značajku Evanđelja. 

Ako je to važilo za staru sakralnu arhitekturu, zašto bi 
se suvremena (suvremena s obzirom na oblik i materiju) 
odricala takve korisne prakse. Vjerniku je potrebno da lako 
raspozna svoju crkvu. Ni nevjerniku to neće smetati. Makar 
će mu, ako ne ništa drugo, privući pozornost.. 

Kad govorimo o odnosu između sakralnog i svjetovnog 
graditeljstva potrebno je spomenuti i to, da se danas svjetov- 
no graditeljstvo oslobodilo gotovo svakog traga kićenosti, koja 
je bila svojstvena starim stilovima još u nedavnoj prošlosti. 
I sakralno graditeljstvo ide s njime u korak. Ravne plohe su 
karakteristične za jedno i drugo graditeljstvo. Nema više ni. 
monumentalnosti u klasičnom smislu riječi. 

Religioznost i projektant 


Kad povezujem religioznost i projektanta, pojam religioz- 
nost uzimam u najširem mogućem smislu te riječi. 

Mislim da nitko neće poreći činjenicu, da iz nutrine, iz 
srca izvire religiozna ideja, misao, nadahnuće. Irelevantno je 
pak kakvi će umjetnički izraz netko upotrijebiti da se religioz- 
no izrazi. 

Tako je religioznost osobe značajan preduvjet i sakralnog 
izraza u arhitekturi. U protivnom, imajući pred očima suvre- 
meni izraz u crkvenom graditeljstvu, netko se može izraziti 
moderno i suvremeno, ali ne i sakralno, religiozno. 

Treba li to dokazivati? 

. Osoba koja s dušom voli uvijek će snažnije literarno, ili 
na koji drugi način, izraziti osjećaj ljubavi, nego osoba koja 
ne voki sa srcem, a to isto želi učiniti. Ono što je izraz nutrine 
ima svoju snagu i vrijednost. To duboko zahvaća čovjeka. 

To opet ne znači, da će svaki koji s dušom voli biti knji- 
ževnik stvaralac, a još manje dobar i velik umjetnik.. 

želim samo istaći važnost unutrašnjeg proživljavanja jed- 
nog osjećaja (ljubav, vjera itd) u kreiranju umjetničkog 
djela. Nećemo zanijekati ni vrijednost stečenih, naučenih pra- 
vila literarnog i drugog umjetničkog izražavanja. Ali taj izraz 
neće imati prave snage i svoje umjetničke ekspresivnosti, ako 
nije prethodno u duši proživljen. 

Tako je i sa građevinskim sakralnim izrazom. Religiozna 
osoba (projektant) ima potencijalno više mogućnosti da se 
sakralno izrazi od nereligiozne. Religioznost opet ne mora 
biti jamstvo vrijednog sakralnog izraza u arhitekturi, ali je 
ipak jedan od značajnih uvjeta i predispozicija. 

Projektirati sakralni objekt nije isto što i projektirati 
svjetovni. Temeljni preduvjet za jedan i drugi objekt svakako 
je stručnost. Ali osim stručnosti kod projektiranja sakralnog 
objekta potreban je i religiozni osjećaj. ' 

Sve ovo ne tvrdim u smislu neke isključivosti, već samo 
želim naglasiti, da će od dvojice projektanata podjednakih 
kreativnih sposobnosti, onaj, koji je religiozan imati više 
potencijalnih mogućnosti da 'se snažnije sakralno izrazi. A to 
se baš traži kod projektiranja sakralnog objekta. 

Sve je to rezultat maksimalnog posvećivanja pažnje funk- 
ciji prostora, kao i prenapregnutog ritma i nervoznog stila 
života današnjeg čovjeka. Svaki posao mora biti obavljen 

brzo, a rezultati tog posla moraju biti vidljivi i korišteni čim 
prije. Zato se nitko danas ne želi upuštati u dekoriranje. Za 
takve radove danas nitko nema ni snage, ni volje, ni vremena. 

Funkciji prostora sve je podložno. Ona je sve i iznad 
svega u suvremenom graditeljstvu. 


Dobro je čuti i mišljenje dr Ernesta Blocha, profesora 
filozofije na sveučilištu u Tuibingenu o suvremenoj arhitek- 
turi. On se na nju okomio i doslovno rekao, da je danas teško 
raspoznati neku građevinu i da između teatra, poštanske 
zgrade ili klaonice ne postoje nikakve osobite razlike. Po 
njemu je »svrsishodnost arhitekture« završila u monotonoj 
praznini i bezličju. Bloch je postavio zahtjev da se suvremena 
arhitektura oslobodi »ekstremnog:- purizma« u koji je zapala 
zbog svoje mržnje prema »ornamentici«. 


Bloch može imati pravo. Ali, čini se, da se uzalud ljuti. 
Tu se ne da ništa učiniti. Život se kreće linijom manjeg otpo- 
ra. Ali, to ne znači i uvijek najispravnijom linijom, a naročito, 
ocjenjujući i gledajući suvremeno graditeljstvo, pa tako i 
sakralno u svjetlu estetskih pravila. 

